title: KOMISSION TÄYTÄNTÖÖNPANOASETUS (EU) …/…, käytännön järjestelyistä yhtenäisten turvallisuustodistusten antamiseksi rautatieyrityksille Euroopan parlamentin ja neuvoston direktiivin (EU) 2016/798 mukaisesti sekä komission asetuksen (EY) N:o 653/2007 kumoamisesta

text:
               KOMISSION TÄYTÄNTÖÖNPANOASETUS (EU) …/…,

               annettu 9.4.2018,

               käytännön järjestelyistä yhtenäisten turvallisuustodistusten antamiseksi rautatieyrityksille Euroopan parlamentin ja neuvoston direktiivin (EU) 2016/798 mukaisesti sekä komission asetuksen (EY) N:o 653/2007 kumoamisesta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon rautateiden turvallisuudesta 11 päivänä toukokuuta 2016 annetun Euroopan parlamentin ja neuvoston direktiivin (EU) 2016/798
                  1
                ja erityisesti sen 10 artiklan 10 kohdan,

               sekä katsoo seuraavaa:

               (1)Turvallisuustodistusten antamismenettelyn monimutkaisuuden, keston ja kustannusten vähentämiseksi tarvitaan säännöksiä, joilla yhdenmukaistetaan turvallisuustodistusten antamista koskeva toimintatapa unionin tasolla ja lisätään kaikkien turvallisuusarviointiin osallistuvien osapuolten välistä yhteistyötä.

               (2)Direktiivin (EU) 2016/798 11 artiklan 1 kohdassa tarkoitettujen yhteistyösopimusten valmistelusta saatujen kokemusten mukaan koordinoinnin muodossa tapahtuvan aikaisen yhteydenoton hakijaan, jäljempänä ’esisitoumus’, katsotaan olevan hyvä käytäntö, jolla helpotetaan turvallisuusarviointiin osallistuvien osapuolten välisten suhteiden muodostumista. Tällaista esisitoumusta olisi tarjottava ennen yhtenäistä turvallisuustodistusta koskevan hakemuksen jättämistä, jotta todistuksia antava elin voi tutustua hakijan turvallisuusjohtamisjärjestelmään, jotta voidaan selventää, miten turvallisuuden arviointiprosessi toteutetaan ja miten päätökset tehdään ja jotta voidaan tarkistaa, että hakija on saanut riittävästi tietoa siitä, mitä siltä odotetaan. Esisitoumuksen yhteydessä annettujen selvennysten ei pitäisi vaikuttaa arvioinnin tulokseen.

               (3)Viraston olisi seurattava kaikkien sellaisten voimassaolevien yhtenäisten turvallisuustodistusten voimassaolon päättymispäivää, joiden toiminta-alue sijaitsee useammassa kuin yhdessä jäsenvaltiossa, ja jaettava tämä tieto asianomaisten kansallisten turvallisuusviranomaisten kanssa helpottaakseen niiden turvallisuusarviointiin liittyvien toimien suunnittelua.

               (4)Viraston olisi julkaistava ja pidettävä ajan tasalla maksutonta hakuopasta, jossa kuvataan ja tarvittaessa selitetään tässä asetuksessa säädetyt vaatimukset. Hakuoppaan olisi sisällettävä myös viraston yhteistyössä kansallisten turvallisuusviranomaisten kanssa laatimia vakiomalleja, jotta tietojen vaihtamista ja kirjaamista keskitetyn palvelupisteen kautta koskeva toimintatapa voidaan yhdenmukaistaa.

               (5)Viraston ja kansallisten turvallisuusviranomaisten olisi otettava käyttöön sisäisiä järjestelyjä tai menettelyjä, joilla varmistetaan, että turvallisuusarviointia koskevat vaatimukset täyttyvät.

               (6)Päällekkäisten arviointien välttämiseksi sekä hakijalle koituvien hallinnollisten rasitteiden ja kustannusten vähentämiseksi viraston ja kansallisten turvallisuusviranomaisten olisi otettava tarvittaessa huomioon direktiivin (EU) 2016/798 11 artiklan nojalla tehdyt yhteistyösopimukset ja monenväliset sopimukset.

               (7)Jos aiottu toiminta-alue rajoittuu yhteen jäsenvaltioon ja hakija aikoo liikennöidä yhdelle tai useammalle asemalle, jotka sijaitsevat rajan läheisyydessä sellaisissa naapurijäsenvaltioissa, joissa on samankaltaiset verkko-ominaisuudet ja toimintasäännöt, sen olisi voitava tehdä niin laajentamatta toiminta-aluettaan kyseisiin naapurijäsenvaltioihin. Jättäessään yhtenäistä turvallisuustodistusta koskevaa hakemustaan hakijan olisi valittava turvallisuustodistuksia antava elin direktiivin (EU) 2016/798 10 artiklan 5 ja 8 kohdan mukaisesti. Jos virasto toimii turvallisuustodistuksia antavana elimenä, sen olisi kuultava asianomaisia kansallisia turvallisuusviranomaisia ja otettava huomioon asiaa koskevat kansainväliset sopimukset.

               (8)Jos virasto toimii turvallisuustodistuksia antavana elimenä, hakijalla olisi oltava oikeus jättää hakemusasiakirjansa virastolle jollakin unionin virallisella kielellä olematta velvollinen kääntämään niitä. Tätä periaatetta sovelletaan rajoittamatta kansallisen turvallisuusviranomaisen mahdollisuutta määritellä direktiivin (EU) 2016/798 10 artiklan 3 kohdan b alakohdassa tarkoitettua hakemuksen osaa koskeva kielipolitiikka. Kansallisella turvallisuusviranomaisella olisi arvioinnin aikana oltava oikeus osoittaa virastolle arviointiin liittyviä asiakirjoja jäsenvaltionsa kielellä olematta velvollinen kääntämään niitä.

               (9)Turvallisuustodistuksen antamisen olisi perustuttava arvioon hakijan kyvystä täyttää rautatieyrityksiin sovellettavat turvallisuusjohtamisjärjestelmää koskevat vaatimukset, myös asiaa koskeviin kansallisiin sääntöihin perustuvat vaatimukset ja sovellettavan osajärjestelmää ’käyttötoiminta ja liikenteen hallinta’ koskevan yhteentoimivuuden teknisen eritelmän vaatimukset, ja soveltaa niitä johdonmukaisesti. Saatuaan yhtenäisen turvallisuustodistuksen hakijan olisi jatkettava direktiivin (EU) 2016/798 9 artiklassa tarkoitetun turvallisuusjohtamisjärjestelmänsä käyttämistä.

               (10)Viraston ja kansallisten turvallisuusviranomaisten olisi kirjattava kaikkia asiaa koskevat tiedot ja arvioinnin tulos keskitettyyn palvelupisteeseen turvallisuusarvioinnin kussakin vaiheessa tehtävien päätösten tueksi ja perustelemiseksi. Jos virastolla ja kansallisilla turvallisuusviranomaisilla on omat tiedonhallintajärjestelmänsä turvallisuusarviointia varten, niiden olisi samoista syistä varmistettava, että kaikki asiaa koskevat tiedot siirretään keskitettyyn palvelupisteeseen.

               (11)Viraston ja kansallisten turvallisuusviranomaisten olisi kehitettävä sisäisiä järjestelyjä tai menettelyjä yhtenäisten turvallisuustodistusten antamisen hallinnoimiseksi, jotta hakijalle koituvia hallinnollisia rasitteita ja kustannuksia voidaan vähentää. Siksi hakijalla olisi oltava mahdollisuus liittää hakemukseen asiakirjojen jäljennökset. Alkuperäisten asiakirjojen olisi oltava viraston ja kansallisten turvallisuusviranomaisten tarkistettavissa yhtenäisen turvallisuustodistuksen antamisen jälkeen.

               (12)On tarpeen yhdenmukaistaa arviointiprosessissa esille nousevien kysymysten luokittelu sen varmistamiseksi, että hakija ymmärtää viraston tai kansallinen turvallisuusviranomaisen mahdollisesti esille nostamien ongelmien vakavuuden. Luokittelu on erityisen tärkeä silloin, kun prosessissa on mukana useita kansallisia turvallisuusviranomaisia.

               (13)Sen varmistamiseksi, että virasto ja kansalliset turvallisuusviranomaiset suorittavat arvioinnin tehokkaasti, ja keskinäisen luottamuksensa vahvistamiseksi viraston ja kansallisten turvallisuusviranomaisten olisi varmistettava, että arviointiin osallistuvalla henkilöstöllä on tarvittava osaaminen. Tätä varten kyseeseen tulevat taidot olisi yksilöitävä.

               (14)Direktiivin (EU) 2016/798 31 artiklan 3 kohdan mukaisesti uusi turvallisuustodistusten antamismenettely aloitetaan 16 päivänä kesäkuuta 2019. Jäsenvaltioilla on kuitenkin mahdollisuus ilmoittaa virastolle ja komissiolle kyseisen direktiivin 33 artiklan 2 kohdan mukaisesti, että ne ovat pidentäneet määräaikaa direktiivin saattamiselle osaksi kansallista lainsäädäntöä ja että ne saavat näin ollen jatkaa todistusten antamista Euroopan parlamentin ja neuvoston direktiivin 2004/49/EY
                  2
                mukaisesti 16 päivään kesäkuuta 2020 saakka. Siksi on tarpeen täsmentää, miten uutta järjestelmää olisi sovellettava vanhan ohella silloin, kun aiottu toiminta-alue käsittää yhden tai useamman asianomaisista jäsenvaltioista.

               (15)Jos kansallinen turvallisuusviranomainen toteaa, ettei se kykene antamaan turvallisuustodistusta direktiivin 2004/49/EY mukaisesti ennen joko 16 päivää kesäkuuta 2019 tai 16 päivää kesäkuuta 2020 niiden jäsenvaltioiden osalta, jotka ovat tehneet ilmoituksen virastolle ja komissiolle direktiivin (EU) 2016/798 33 artiklan 2 kohdan mukaisesti, viraston olisi turvallisuustodistuksia antavana elimenä toimiessaan otettava huomioon kansallisen turvallisuusviranomaisen arvioinnin tulokset, jotka koskevat direktiivin 2004/49/EY 10 artiklan 2 kohdan a alakohdassa vahvistettujen vastaavien elementtien arviointia, jotta vältetään päällekkäiset arvioinnit.

               (16)Viraston antama yhtenäinen turvallisuustodistus olisi tunnustettava direktiivin 2004/49/EY 10 artiklan 2 kohdan a alakohdassa tarkoitettua turvallisuustodistuksen osaa vastaavaksi. Kyseinen todistus on voimassa kaikkialla unionin alueella vastaavien rautatieliikenneoperaatioiden osalta. Siksi jäsenvaltioiden, jotka ovat antaneet ilmoituksen virastolle ja komissiolle direktiivin (EU) 2016/798 33 artiklan 2 kohdan nojalla, olisi hyväksyttävä viraston antama yhtenäinen turvallisuustodistus direktiivin (EU) 2004/49/EY 10 artiklan 2 kohdan a alakohdan mukaisesti annettua todistuksen osaa vastaavaksi.

               (17)Tässä asetuksessa säädetyt toimenpiteet ovat neuvoston direktiivin 96/48/EY
                  3
                21 artiklalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla
               Kohde ja soveltamisala

               Tässä asetuksessa vahvistetaan käytännön järjestelyt, joita rautatieyritysten on sovellettava jättäessään yhtenäisiä turvallisuustodistuksia koskevia hakemuksia tai tällaisten todistusten uusimista tai päivittämistä koskevia hakemuksia Euroopan parlamentin ja neuvoston asetuksen (EU) 2016/796
                  4
                12 artiklassa tarkoitetun keskitetyn palvelupisteen kautta.

               Lisäksi tässä asetuksessa vahvistetaan käytännön järjestelyt, joita turvallisuustodistuksia antavien elinten on sovellettava arvioidessaan yhtenäisiä turvallisuustodistuksia koskevia hakemuksia tai tällaisten todistusten uusimista tai päivittämistä koskevia hakemuksia sekä koordinoidessaan toimia aiotun toiminta-alueen kannalta asiaankuuluvien kansallisten turvallisuusviranomaisten kanssa.

               2 artikla
               Määritelmät

               Tässä asetuksessa tarkoitetaan

               1)’turvallisuustodistuksia antavalla elimellä’ yhtenäisen turvallisuustodistuksen antamisesta vastaavaa elintä, joko virastoa tai kansallista turvallisuusviranomaista;

               2)’hakemuksen vastaanottopäivällä’:

               a)jos virasto toimii turvallisuustodistuksia antavana elimenä, hakemusasiakirja-aineiston vastaanottoilmoituksen jälkeistä, viraston ja aiotun toiminta-alueen kannalta asiaankuuluvien kansallisten turvallisuusviranomaisten ensimmäistä yhteistä työpäivää;

               b)jos kansallinen turvallisuusviranomainen toimii turvallisuustodistuksia antavana elimenä, hakemusasiakirja-aineiston vastaanottoilmoituksen jälkeistä ensimmäistä työpäivää asianomaisessa jäsenvaltiossa;

               3)’esisitoumuksella’ hakemuksen jättämistä edeltävää menettelyn vaihetta, jonka aikana hakija voi pyytää turvallisuustodistuksia antavalta elimeltä ja aiotun toiminta-alueen kannalta asiaankuuluvilta kansallisilta turvallisuusviranomaisilta lisätietoja turvallisuusarviointiprosessin seuraavista vaiheista;

               4)’avoimilla kysymyksillä’ yhtenäisen turvallisuustodistuksen hakemuksen arvioinnin aikana todettua vähäistä ongelmaa, joka ei estä todistuksen antamista ja joka voidaan siirtää otettavaksi huomioon myöhemmän valvonnan aikana;

               5)’asiaankuuluvalla päivämäärällä’ 16 päivää kesäkuuta 2019, paitsi niissä jäsenvaltioissa, jotka ovat ilmoittaneet virastolle ja komissiolle direktiivin (EU) 2016/798 33 artiklan 2 kohdan mukaisesti, että ne ovat pidentäneet määräaikaa kyseisen direktiivin saattamiselle osaksi kansallista lainsäädäntöä, jolloin asiaankuuluva päivämäärä on 16 päivä kesäkuuta 2020.

               3 artikla
               Viraston ja kansallisten turvallisuusviranomaisten velvollisuudet

               1.Yhtenäisten turvallisuustodistusten antamisen lisäksi turvallisuustodistuksia antava elin vastaa seuraavista tehtävistä:

               a)suorittamansa arvioinnin suunnittelu, toteutus ja seuranta;

               b)osapuolten välisen koordinoinnin järjestäminen.

               2.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on hyväksyttävä esisitoumus hakijan pyynnöstä ja annettava kaikki hakijan esisitoumuksen puitteissa pyytämät selvitykset.

               3.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on yhtenäisten turvallisuustodistusten antamiseksi koottava kummankin omalta osaltaan seuraavat tiedot:

               a)kaikki arvioinnin eri vaiheita koskevat merkitykselliset tiedot, myös arvioinnin aikana tehtyjen päätösten perusteet sekä yhtenäiseen turvallisuustodistukseen sisällytettävät mahdolliset rajoitukset tai käyttöehdot;

               b)arvioinnin tulos, myös yhteenvedot päätelmistä ja tarvittaessa yhtenäisen turvallisuustodistuksen antamista koskeva lausunto.

               4.Jos virasto toimii turvallisuustodistuksia antavana elimenä, sen on koottava 3 kohdan b alakohdassa tarkoitetut tiedot arvioinnin lopulliseen tulokseen.

               5.Viraston on seurattava kaikkien sellaisten voimassaolevien yhtenäisten turvallisuustodistusten voimassaolon päättymispäiviä, joiden toiminta-alue sijaitsee useammassa kuin yhdessä jäsenvaltiossa, ja jaettava tämä tieto asianomaisten kansallisten turvallisuusviranomaisten kanssa.

               6.Kansallisten turvallisuusviranomaisten on jaettava viraston ja muiden aiotun toiminta-alueen kannalta asiaankuuluvien kansallisten turvallisuusviranomaisten kanssa kaikki tiedot, joilla voi olla vaikutusta turvallisuusarviointiin.

               7.Viraston on julkaistava ja pidettävä ajan tasalla kaikilla unionin virallisilla kielillä maksutonta hakuopasta, jossa kuvataan ja tarvittaessa selitetään tässä asetuksessa säädetyt vaatimukset. Hakuoppaan on sisällettävä myös vakiomalleja, jotka virasto on laatinut yhteistyössä kansallisten turvallisuusviranomaisten kanssa.

               8.Kansallisten turvallisuusviranomaisten on julkaistava ja pidettävä ajan tasalla maksutonta hakuopasta, jossa kuvataan ja tarvittaessa selitetään aiottuun toiminta-alueeseen sovellettavat kansalliset säännöt sekä sovellettavat kansalliset menettelysäännöt.

               9.Viraston ja kansallisten turvallisuusviranomaisten on vahvistettava sisäiset järjestelyt tai menettelyt turvallisuusarviointiprosessin hallinnoimiseksi. Näissä järjestelyissä tai menettelyissä on otettava huomioon direktiivin (EU) 2016/798 11 artiklassa tarkoitetut sopimukset.

               10.Jokaiselle yhtenäiselle turvallisuustodistukselle on annettava yksilöllinen EU-tunnistenumero (European Identification Number, EIN). Viraston on määriteltävä EIN-tunnisteiden rakenne ja sisältö ja asetettava ne saataville verkkosivuillaan.

               11.Jos hakija ilmoittaa hakemuksessaan aikovansa liikennöidä asemille, jotka sijaitsevat naapurijäsenvaltioissa, joissa on samankaltaiset verkko-ominaisuudet ja toimintasäännöt, ja jos asianomaiset asemat sijaitsevat lähellä rajaa, yhtenäisen turvallisuustodistuksen on oltava voimassa myös asianomaisille asemille saakka ilman, että on pyydettävä toiminta-alueen laajentamista, sen jälkeen, kun turvallisuustodistuksia antava elin on kuullut naapurijäsenvaltioiden kansallisia turvallisuusviranomaisia. Asianomaisten jäsenvaltioiden kansallisten turvallisuusviranomaisten on vahvistettava turvallisuustodistuksia antavalle elimelle, että asiaankuuluvia ilmoitettuja kansallisia sääntöjä noudatetaan ja että asiaankuuluviin rajatylittäviin sopimuksiin liittyvät velvoitteet täyttyvät, ennen kuin se antaa yhtenäisen turvallisuustodistuksen.

               12.Turvallisuustodistuksia antavan elimen on hyväksyttävä hakemusten arviointia varten unionin asiaa koskevan lainsäädännön mukaisesti rautatieyritysten tai niiden toimeksisaajien, kumppanien tai tavaran- tai palveluntoimittajien tarjoamille tuotteille tai palveluille myönnetyt luvat, tunnustamiset tai todistukset  todisteena rautatieyrityksen kyvystä täyttää [turvallisuusjohtamisjärjestelmästä annetussa] delegoidussa asetuksessa (EU) N:o .../...
                  5
                määritellyt vastaavat vaatimukset.

               4 artikla
               Hakijoiden velvollisuudet

               1.Jäljempänä sanotun rajoittamatta 6 artiklassa vahvistettua arvioinnille asetettua määräaikaa hakijan on jätettävä yhtenäistä turvallisuustodistusta tai tällaisen todistuksen päivittämistä tai uusimista koskeva hakemus keskitetyn palvelupisteen kautta ennen seuraavia päivämääriä, tapauksen mukaan:

               a)uuden rautatietoiminnan suunniteltu aloituspäivä;

               b)rautatietoiminnan suunniteltu aloituspäivä muilla kuin yhtenäisessä turvallisuustodistuksessa vahvistetuilla ehdoilla toiminnan lajiin tai laajuuteen tai toiminta-alueeseen tehdyn olennaisen muutoksen seurauksena;

               c)yhtenäisen turvallisuustodistuksen voimassaolon päättymispäivä.

               2.Jättäessään hakemusta uuden yhtenäisen turvallisuustodistuksen saamiseksi hakijan on ilmoitettava kaikki liitteessä I luetellut tiedot.

               3.Jättäessään hakemusta yhtenäisen turvallisuustodistuksen päivittämiseksi tai uusimiseksi hakijan on ilmoitettava liitteessä I luetellut tiedot ja kuvattava nykyisen todistuksen antamisen jälkeen tehdyt muutokset.

               Jos edellisen arvioinnin jälkeen suoritetuissa valvontatoimissa havaitaan merkittäviä puutteita, jotka saattavat vaikuttaa turvallisuutta koskevaan suorituskykyyn tai synnyttää vakavia turvallisuusriskejä, turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on päätettävä, onko koko hakemusasiakirja-aineisto arvioitava uudelleen.

               4.Hakijan tekemä turvallisuustodistuksia antavan elimen valinta on sitova, kunnes turvallisuusarviointi on saatettu loppuun tai päätetty.

               5.Jos hakija pyytää esisitoumusta, sen on toimitettava liitteessä I olevassa 1–6 kohdassa luetellut tiedot keskitetyn palvelupisteen kautta.

               6.Jos toimitettu asiakirja-aineisto sisältää jäljennöksiä asiakirjoista, jotka ovat muiden yksikköjen kuin turvallisuustodistuksia antavan elimen myöntämiä, hakijan on säilytettävä alkuperäiskappaleet vähintään viisi vuotta yhtenäisen turvallisuustodistuksen voimassaoloajan päättymisestä. Uusimisen tai päivittämisen tapauksessa hakijan on säilytettävä kyseistä hakemusta varten toimitettujen, muiden yksikköjen kuin turvallisuustodistuksia antavan elimen myöntämien asiakirjojen alkuperäiskappaleet vähintään viisi vuotta yhtenäisen uusitun tai päivitetyn turvallisuustodistuksen voimassaolon päättymisestä. Hakijan on asetettava kyseiset alkuperäiset asiakirjat saataville viraston tai kansallisten turvallisuusviranomaisten pyynnöstä.

               5 artikla
               Kieli

               1.Jos virasto toimii turvallisuustodistuksia antavana elimenä, hakemuksessa käytettävän kielen on oltava seuraava:

               a)direktiivin (EU) 2016/798 10 artiklan 3 kohdan a alakohdassa tarkoitetun hakemusasiakirja-aineiston osan osalta hakijan valitsema unionin virallinen kieli;

               b)direktiivin (EU) 2016/798 10 artiklan 3 kohdan b alakohdassa tarkoitetun hakemusasiakirja-aineiston osalta sekä liitteessä I olevassa 8.1 kohdassa tarkoitettujen hakemusasiakirja-aineiston osien osalta asianomaisen jäsenvaltion määrittämä kieli, joka on mainittu tämän asetuksen 3 artiklan 8 kohdassa tarkoitetussa hakuoppaassa.

               2.Yhtenäisen turvallisuustodistuksen antamista koskevat viraston päätökset, myös arvioinnin lopputulokseen sisältyvät päätöksen perustelut ja, tapauksen mukaan, yhteinen turvallisuustodistus on laadittava 1 kohdan a alakohdassa tarkoitetulla kielellä.

               6 artikla
               Menettelyn vaiheet ja määräajat

               1.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on sovellettava liitteessä II esitettyä prosessia.

               2.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on kummankin omalta osaltaan arvioitava, sisältääkö hakemuksen asiakirja-aineisto liitteessä I luetellut vaaditut asiakirjatodisteet. Turvallisuustodistuksia antavan elimen on ilmoitettava hakijalle ilman aiheetonta viivytystä ja joka tapauksessa viimeistään kuukauden kuluessa hakemuksen vastaanottamisesta, onko hakemus täydellinen.

               3.Päätös yhtenäisen turvallisuustodistuksen antamisesta on tehtävä viimeistään neljän kuukauden kuluttua päivästä, jona hakijalle ilmoitettiin hakemuksen olevan täydellinen, jollei 5–7 kohdasta muuta johdu.

               4.Jos hakijalle ilmoitetaan, että sen hakemus on epätäydellinen, turvallisuustodistuksia antavan elimen on yhdessä aiotun toiminta-alueen kannalta asiaankuuluvien kansallisten turvallisuusviranomaisten kanssa pyydettävä viipymättä tarvittavat lisätiedot sekä ilmoitettava pyynnön perusteet ja määräaika hakijan vastaukselle.

               Määräajan lisätietojen toimittamiselle on oltava kohtuullinen ja suhteessa pyydettyjen tietojen toimittamisen vaikeuteen, ja siitä on sovittava hakijan kanssa heti, kun hakijalle ilmoitetaan hakemuksen epätäydellisyydestä. Jos hakija ei toimita vaadittuja tietoja sovitussa määräajassa, turvallisuustodistuksia antava elin voi päättää pidentää hakijan vastaukselle asetettua määräaikaa tai ilmoittaa hakijalle, että hakemus on hylätty.

               Päätös yhtenäisen turvallisuustodistuksen antamisesta on tehtävä viimeistään neljän kuukauden kuluttua päivästä, jona hakija toimitti pyydetyt lisätiedot.

               5.Vaikka hakemusasiakirja-aineisto olisi täydellinen, virasto tai aiotun toiminta-alueen kannalta asiaankuuluva kansallinen turvallisuusviranomainen voi pyytää lisätietoja milloin tahansa ennen päätöksensä tekemistä ja asettaa kohtuullisen määräajan niiden toimittamiselle.  Tällainen pyyntö pidentää tämän artiklan 3 kohdassa tarkoitettua määräaikaa liitteessä II vahvistetuin ehdoin.

               6.Virasto voi pidentää tämän artiklan 3 kohdassa tarkoitettua määräaikaa seuraavin direktiivin (EU) 2016/798 10 artiklan 7 kohdassa tarkoitetuin määräajoin:

               a)määräaika molempien osapuolten hyväksymän arvion aikaansaamiselle yhteistyössä;

               b)määräaika asian saattamiselle sovintomenettelyyn valituslautakuntaan.

               7.Määräaikaa voidaan pidentää sen verran kuin hakija tarvitsee järjestääkseen vierailun tai tarkastuksen toimipaikoillaan taikka organisaationsa auditoinnin.

               8.Yhtenäisen turvallisuustodistuksen on sisällettävä liitteessä III luetellut tiedot.

               7 artikla
               Viestintä

               1.Turvallisuustodistuksia antavan elimen, aiotun toiminta-alueen kannalta asiaankuuluvan kansallisen turvallisuusviranomaisen ja hakijan on viestittävä keskitetyn palvelupisteen kautta kaikista 12 artiklassa tarkoitetuista ongelmista.

               2.Turvallisuusarvioinnin kaikkien vaiheiden tilanne, arvioinnin tulos ja hakemusta koskeva päätös on ilmoitettava hakijalle keskitetyn palvelupisteen kautta.

               3.Viraston ja kansallisten turvallisuusviranomaisten hakuoppaissa on ilmoitettava niiden ja hakijan välistä viestintää koskevat järjestelyt, sanotun kuitenkaan rajoittamatta 1 kohdan soveltamista.

               4.Keskitetyn palvelupisteen on annettava yhtenäistä turvallisuustodistusta koskevan hakemuksen vastaanottamisesta ilmoitus.

               8 artikla
               Yhtenäisten turvallisuustodistusten voimassaoloaika

               Yhtenäisten turvallisuustodistusten voimassaoloaika on viisi vuotta.

               Jos lyhyempi ajanjakso on tarpeen rautatieliikenteen turvallisuuteen vaikuttavien riskien tehokkaan hallinnan varmistamiseksi, turvallisuustodistuksia antava elin voi päättää yhdessä aiotun toiminta-alueen kannalta asiaankuuluvien kansallisten turvallisuusviranomaisten kanssa antaa yhtenäisen turvallisuustodistuksen alle viiden vuoden mittaiseksi ajaksi. Tällöin turvallisuustodistuksia antavan elimen on sisällytettävä päätöksensä perustelut 9 artiklan mukaisesti rekisteröityyn arvioinnin tulokseen.

               9 artikla
               Tiedonhallinta

               Turvallisuustodistuksia antavan elimen, aiotun toiminta-alueen kannalta asiaankuuluvien kansallisten turvallisuusviranomaisten ja hakijan on viestittävä keskitetyn palvelupisteen kautta kaikista 3 artiklan 3 kohdassa tarkoitetuista ongelmista. Myös viraston on rekisteröitävä 3 artiklan 4 kohdassa tarkoitettu arvioinnin lopullinen tulos  keskitettyyn palvelupisteeseen.

               Jos kansalliset turvallisuusviranomaiset käyttävät tiedonhallintajärjestelmää niille osoitettujen hakemusten käsittelyyn, niiden on siirrettävä kaikkia asiaa koskevat tiedot keskitettyyn palvelupisteeseen.

               10 artikla
               Rautatieyritysten tiloihin tehtävien vierailujen ja tarkastusten sekä auditointien järjestäminen

               1.Kun tehdään direktiivin (EU) 2016/798 10 artiklan 5 kohdassa tarkoitettuja vierailuja ja tarkastuksia hakijoiden tiloissa sekä auditointeja, näiden hakijan tiloissa tehtävien vierailujen ja tarkastusten sekä auditointien tavoitteet ja laajuus sekä kullekin viranomaiselle osoitetut tehtävät on koordinoitava viraston ja aiotun toiminta-alueen kannalta asiaankuuluvien kansallisten turvallisuusviranomaisten kesken.

               2.Kun tehdään direktiivin (EU) 2016/798 10 artiklan 5 ja 8 kohdassa tarkoitettuja vierailuja ja tarkastuksia hakijoiden tiloissa sekä auditointeja, kyseisen vierailun, tarkastuksen tai auditoinnin suorittamisesta vastaavan tahon on laadittava raportti, jossa yksilöidään arvioinnin aikana havaitut ongelmat ja täsmennetään, onko ne ratkaistu vierailun, tarkastuksen tai auditoinnin aikana esitetyillä todisteilla ja jos on, niin miten. Raporttiin voidaan sisällyttää myös 12 artiklassa tarkoitettuja muita ongelmia, jotka hakijan on ratkaistava sovitussa määräajassa.

               3.Direktiivin (EU) 2016/798 10 artiklan 5 ja 8 kohdassa tarkoitettujen hakijoiden tiloihin tehtävien vierailujen ja tarkastusten sekä auditointien tapauksessa hakijan on annettava yksityiskohtaiset tiedot edustajastaan, toimipaikan turvallisuussäännöistä ja menettelyistä, joita vierailun, tarkastuksen tai auditoinnin suorittamisesta vastaavan elimen on noudatettava. Asianomaisten viranomaisten ja hakijan on keskenään sovittava vierailujen, tarkastusten ja auditointien aikataulusta sekä edellä tarkoitettujen tietojen toimittamisesta.

               11 artikla
               Viraston ja kansallisten turvallisuusviranomaisten toimien koordinointi

               1.Kun virasto toimii turvallisuustodistuksia antavan elimenä, sen on koordinoitava toimia aiotun toiminta-alueen kannalta asiaankuuluvien kansallisten turvallisuusviranomaisten kanssa turvallisuusarviointiprosessin eri vaiheissa. Viraston ja kansallisten turvallisuusviranomaisten on keskusteltava kaikista turvallisuusarviointiin liittyvistä kysymyksistä, myös kaikista puutteista, ja lisätietoja koskevista pyynnöistä, jotka vaikuttavat arvioinnin aikatauluun tai jotka saattavat vaikuttaa muiden aiotun toiminta-alueen kannalta asiaankuuluvien kansallisten turvallisuusviranomaisten työhön.

               2.Kukin turvallisuusarviointiin osallistuva elin voi ottaa suoraan yhteyttä hakijaan omaan arviointiosuuteensa liittyvissä kysymyksissä, sanotun kuitenkaan rajoittamatta 1 kohdan soveltamista.

               3.Ennen päätöksen tekemistä yhtenäisen turvallisuustodistuksen antamisesta viraston ja aiotun toiminta-alueen kannalta asiaankuuluvien kansallisten turvallisuusviranomaisten on toteutettava seuraavat toimet:

               a)keskusteltava arviointiensa tuloksista;

               b)sovittava avointen kysymysten siirtämisestä otettaviksi huomioon myöhemmän valvonnan aikana;

               c)sovittava yhtenäiseen turvallisuustodistukseen sisällytettävistä mahdollisista rajoituksista tai käyttöehdoista.

               4.Jos hakija laatii toimintasuunnitelman 3 kohdan b alakohdassa tarkoitettujen avointen kysymysten ratkaisemiseksi, kansallisten turvallisuusviranomaisten on sovittava minkä niistä on seurattava suunnitelman toteutumista. Tätä varten kansallisten turvallisuusviranomaisten on tarvittaessa koordinoitava toimiaan [valvontaa koskevan] delegoidun asetuksen (EU) No ../..
                  6
                8 artiklan 2 kohdassa tarkoitettujen järjestelyjen mukaisesti ja tiedotettava virastolle sopimuksestaan ja asiaan liittyvien valvontatoimiensa tuloksesta.

               Viraston on otettava huomioon aiotun toiminta-alueen kannalta asiaankuuluvien kansallisten turvallisuusviranomaisten suorittamien valvontatoimien tulosta koskevat, avointen kysymysten seurantaan liittyvät tiedot, jotta se voi päättää, voidaanko ne ratkaista päivittämistä ja uusimista koskevan hakemuksen arvioinnin aikana.

               5.Viraston on pidettävä kirjaa koordinointitoimista ja kirjattava ne keskitettyyn palvelupisteeseen 9 artiklan mukaisesti.

               12 artikla
               Ongelmien luokittelu

               1.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on luokiteltava hakemusasiakirjojen arvioinnin aikana havaitut ongelmat seuraavasti:

               a)’Tyyppi 1’: ongelmat, jotka edellyttävät hakijalta vastausta hakemusasiakirjojen ymmärtämiseksi;

               b)’Tyyppi 2’: ongelmat, jotka voivat johtaa hakemusasiakirjojen muuttamiseen tai hakijan toteuttamaan vähäiseen toimeen; toteutettava toimi on jätettävä hakijan päätettäväksi eikä se saa estää yhtenäisen turvallisuustodistuksen antamista;

               c)’Tyyppi 3’: ongelmat, jotka edellyttävät hakijalta erityisiä toimia, joka voidaan toteuttaa yhtenäisen turvallisuustodistuksen antamisen jälkeen; hakijan on ehdotettava ongelman ratkaisevaa tointa, joka ongelman havainneen osapuolen on hyväksyttävä;

               d)’Tyyppi 4’: ongelmat, jotka edellyttävät hakemusasiakirjojen muuttamista tai sitä, että hakija toteuttaa erityisiä toimia; yhtenäistä turvallisuustodistusta ei saa antaa ennen kuin ongelma ratkaistaan tai todistukseen lisätään ongelman ratkaisevia rajoituksia tai käyttöehtoja; hakijan on ehdotettava ongelman ratkaisevaa tointa, joka ongelman havainneen osapuolen on hyväksyttävä.

               2.Hakijan antaman vastauksen tai, ongelmasta riippuen, toteuttaman toimen jälkeen turvallisuustodistuksia antavan elimen tai asianomaisen kansallisen turvallisuusviranomaisen on arvioitava havaitsemansa ongelmat uudelleen, tarvittaessa luokiteltava ne uudelleen ja osoitettava kullekin havaitulle ongelmalle jokin seuraavista tiloista:

               a)’Ongelma ratkaisematta’, jos hakijan toimittamat todisteet eivät ole tyydyttäviä ja lisätiedot ovat edelleen tarpeen;

               b)’Avoin kysymys’, jos sellaisia vielä on;

               c)’Ongelma ratkaistu’, jos hakija on antanut soveltuvan vastauksen eikä muita avoimia kysymyksiä ole.

               13 artikla
               Arviointeihin osallistuvan henkilöstön pätevyys

               1.Viraston ja kansallisten turvallisuusviranomaisten on varmistettava, että arviointeihin osallistuvalla henkilöstöllä on seuraava pätevyys:

               a)asianomaisten sääntelypuitteiden tuntemus siltä osin kuin ne liittyvät arviointiin;

               b)rautatiejärjestelmän toiminnan tuntemus;

               c)kriittisen analyysin tarvittava hallinta;

               d)kokemus turvallisuusjohtamisjärjestelmän tai vastaavan johtamisjärjestelmän arvioimisesta rautatiesektorilla taikka turvallisuusjohtamisjärjestelmän arvioimisesta sektorilla, jolla on vastaavia toiminnallisia ja teknisiä haasteita;

               e)ongelmanratkaisu-, viestintä- ja ryhmätyötaidot;

               f)jonkin tietyn arvioinnin edellyttämä muu pätevyys.

               Ryhmätyötä tehtäessä osaamisalueet voidaan jakaa ryhmän jäsenten kesken.

               Edellä 10 artiklassa tarkoitettuja vierailuja, tarkastuksia ja auditointeja tekevän henkilöstön on osoitettava myös haastattelutaitojen tuntemus ja kokemus.

               2.Edellä olevan 1 kohdan asianmukaisen soveltamisen varmistamiseksi viraston ja kansallisten turvallisuusviranomaisten on otettava käyttöön pätevyyden hallintajärjestelmä, joka sisältää seuraavaa:

               a)pätevyysprofiilin laatiminen jokaiselle työnkuvalle, asemalle tai tehtävälle;

               b)henkilöstön palkkaaminen laadittujen pätevyysprofiilien mukaisesti;

               c)henkilöstön pätevyyden ylläpito, kehittäminen ja arviointi laadittujen pätevyysprofiilien mukaisesti.

               14 artikla
               Direktiivin (EU) 2016/798 10 artiklan 12 kohdan mukainen uudelleentarkastelu

               1.Jos turvallisuustodistuksia antava elin tekee kielteisen päätöksen, johon kuuluu yhtenäisen turvallisuustodistuksen epääminen, direktiivin (EU) 2016/798 10 artiklan 7 kohdassa tarkoitetun kielteisen arvion saaneiden verkon osien pois sulkeminen ja muiden kuin hakemuksessa pyydettyjen rajoitusten tai käyttöehtojen yksilöiminen, hakija voi pyytää päätöksen uudelleentarkastelua.

               2.Hakija voi esittää udelleentarkastelupyynnön keskitetyn palvelupisteen kautta ja sisällyttää siihen luettelon seikoista, joita ei hakijan mielestä ole turvallisuusarvioinnissa otettu asianmukaisesti huomioon.

               3.Yhtenäisen turvallisuustodistuksen antamista tai epäämistä koskevan päätöksen jälkeen annettuja lisätietoja ei voida käyttää tässä todisteina.

               4.Turvallisuustodistuksia antavan elimen on koordinoidusti aiotun toiminta-alueen kannalta asiaankuuluvien kansallisten turvallisuusviranomaisten kanssa varmistettava uudelleentarkastelun puolueettomuus.

               5.Uudelleentarkastelussa on keskityttävä seikkoihin, joiden perusteella turvallisuustodistuksia antavan elimen päätös voi poiketa hakijan pyynnöstä.

               6.Jos virasto toimii turvallisuustodistuksia antavana elimenä, uudelleentarkastelu on suoritettava koordinoidusti aiotun toiminta-alueen kannalta asiaankuuluvien kansallisten turvallisuusviranomaisten kanssa.

               7.Turvallisuustodistuksia antavan elimen on ilmoitettava keskitetyn palvelupisteen kautta kaikille arviointiin osallistuneille osapuolille, myös hakijalle, päätöksestään vahvistaa alkuperäinen päätös tai mukauttaa sitä.

               15 artikla
               Siirtymäsäännökset

               1.Jos kansallinen turvallisuusviranomainen toteaa, ettei se kykene antamaan turvallisuustodistusta direktiivin 2004/49/EY mukaisesti ennen asiaankuuluvaa päivämäärää asianomaisessa jäsenvaltiossa, sen on ilmoitettava tästä hakijalle ja virastolle välittömästi.

               2.Direktiivin (EU) 2016/798 10 artiklan 8 kohdassa tarkoitetussa tapauksessa hakijan on päätettävä, jatkaako kansallinen turvallisuusviranomainen hakemuksen arviointia vai siirretäänkö arviointi virastolle. Hakijan on ilmoitettava asiasta niille kummallekin ja seuraavaa sovelletaan:

               a)jos hakija on päättänyt käyttää virastoa turvallisuustodistuksia antavana elimenä, kansallisen turvallisuusviranomaisen on siirrettävä direktiivin 2004/49/EY 10 artiklan 2 kohdan a alakohdassa tarkoitettu hakemusasiakirja-aineisto ja arvioinnin tulokset virastolle. Viraston ja kansallisen turvallisuusviranomaisen on tehtävä yhteistyötä ja avustettava hakijaa täydentämään hakemusta, jotta se täyttäisi direktiivin (EU) 2016/798 9 artiklan lisävaatimukset;

               b)jos hakija on päättänyt käyttää kansallista turvallisuusviranomaista turvallisuustodistuksia antavana elimenä, kansallisen turvallisuusviranomaisen on jatkettava hakemuksen arviointia ja tehtävä yhtenäisen turvallisuustodistuksen antamista koskeva päätös direktiivin (EU) 2016/798 10 artiklan ja tämän asetuksen mukaisesti. Kyseisen viranomaisen on avustettava hakijaa täydentämään hakemusta, jotta se täyttäisi direktiivin (EU) 2016/798 9 artiklan lisävaatimukset.

               3.Jos hakija aikoo liikennöidä useammassa kuin yhdessä jäsenvaltiossa, viraston on toimittava turvallisuustodistuksia antavana elimenä ja 2 kohdan a alakohdassa vahvistettua menettelyä sovelletaan.

               4.Hakijan on joka tapauksessa toimitettava täydennetty hakemus asiaankuuluvan päivämäärän jälkeen asianomaisessa jäsenvaltiossa keskitetyn palvelupisteen kautta. Turvallisuustodistuksia antavan elimen on avustettava hakijaa tässä tehtävässä.

               5.Asiaankuuluvan päivämäärän jälkeen kaikkien asianomaiseen jäsenvaltioon sijoittautuneiden rautatieyritysten, joille on annettu turvallisuustodistus direktiivin 2004/49/EY mukaisesti ja joiden on uusittava tai päivitettävä todistus toiminnan lajin ja laajuuden ja toiminta-alueen muutoksen takia, on toimitettava uusi yhtenäistä turvallisuustodistusta koskeva hakemus keskitetyn palvelupisteen kautta tämän asetuksen mukaisesti.

               6.Jos aiottu toiminta-alue ei rajoitu yhteen jäsenvaltioon, yhtenäisestä turvallisuustodistuksesta, jonka virasto antaa 16 päivän kesäkuuta 2019 ja 16 päivän kesäkuuta 2020 välillä, on jätettävä pois kaikkien niiden jäsenvaltioiden verkko tai verkot, jotka ovat tehneet virastolle ja komissiolle ilmoituksen direktiivin (EU) 2016/798 33 artiklan 2 kohdan mukaisesti ja jotka eivät ole vielä saattaneet kyseistä direktiiviä osaksi kansallista lainsäädäntöä eivätkä ole saattaneet voimaan sen kansallisia täytäntöönpanotoimenpiteitä. Tällaisen ilmoituksen tehneiden jäsenvaltioiden kansallisten turvallisuusviranomaisten on

               a)pidettävä viraston antamaa yhtenäistä turvallisuustodistusta direktiivin 2004/49/EY 10 artiklan 2 kohdan a alakohdan mukaisesti annettua turvallisuustodistuksen osaa vastaavana;

               b)annettava turvallisuustodistukset direktiivin 2004/49/EY 10 artiklan 2 kohdan b alakohdan mukaisesti 16 päivästä kesäkuuta 2019 alkaen, ja todistusten voimassaoloaika ei saa olla pidempi kuin yhtenäisen turvallisuustodistuksen.

               7.Tämän artiklan 2  kohdan a kohdassa ja 6 kohdassa tarkoitetuissa tapauksissa kansallisen turvallisuusviranomaisen on tehtävä yhteistyötä ja koordinoitava toimia viraston kanssa direktiivin (EU) 2016/798 10 artiklan 3 kohdan a alakohdassa esitettyjen seikkojen arvioimiseksi. Näin tehdessään viraston on hyväksyttävä direktiivin 2004/49/EY 10 artiklan 2 kohdan a alakohdassa tarkoitettu kansallisen turvallisuusviranomaisen suorittama arviointi.

               16 artikla
               Kumoaminen

               Kumotaan asetus (EY) N:o 653/2007 16 päivästä kesäkuuta 2019. Sitä kuitenkin sovelletaan 15 päivään kesäkuuta 2020 saakka niiden jäsenvaltioiden osalta, jotka ovat direktiivin (EU) 2016/798 33 artiklan 2 kohdan mukaisesti ilmoittaneet virastolle ja komissiolle pidentävänsä määräaikaa kyseisen direktiivin saattamiseksi osaksi kansallista lainsäädäntöä.

               17 artikla
               Voimaantulo ja soveltaminen

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Sitä sovelletaan 16 päivästä kesäkuuta 2019 niissä jäsenvaltioissa, jotka eivät ole tehneet virastolle ja komissiolle ilmoitusta direktiivin (EU) 2016/798 33 artiklan 2 kohdan mukaisesti. Sitä sovelletaan kaikissa jäsenvaltioissa 16 päivästä kesäkuuta 2020. Kuitenkin 15 artiklan 1, 2, 3 ja 7 kohtaa sovelletaan 16 päivästä helmikuuta 2019 ja 15 artiklan 6 kohtaa sovelletaan 16 päivästä kesäkuuta 2019 kaikissa jäsenvaltioissa.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 9.4.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 138, 26.5.2016, s. 102.

                     (2)

                        Euroopan parlamentin ja neuvoston direktiivi 2004/49/EY, annettu 29 päivänä huhtikuuta 2004, yhteisön rautateiden turvallisuudesta sekä rautatieyritysten toimiluvista annetun neuvoston direktiivin 95/18/EY ja rautateiden infrastruktuurikapasiteetin käyttöoikeuden myöntämisestä ja rautateiden infrastruktuurin käyttömaksujen perimisestä sekä turvallisuustodistusten antamisesta annetun direktiivin 2001/14/EY muuttamisesta (rautatieturvallisuusdirektiivi) (EUVL L 164, 30.4.2004, s. 44).

                     (3)

                        Neuvoston direktiivi 96/48/EY, annettu 23 päivänä heinäkuuta 1996, Euroopan laajuisen suurten nopeuksien rautatiejärjestelmän yhteentoimivuudesta (EYVL L 235, 17.9.1996, s. 6).

                     (4)

                        Euroopan parlamentin ja neuvoston asetus (EU) 2016/796, annettu 11 päivänä toukokuuta 2016, Euroopan unionin rautatievirastosta ja asetuksen (EY) N:o 881/2004 kumoamisesta (EUVL L 138, 26.5.2016, s. 1).

                     (5)

                        Komission delegoitu asetus (EU) N:o ../.. , annettu .., turvallisuusjohtamisjärjestelmän vaatimuksia koskevien yhteisten turvallisuusmenetelmien vahvistamisesta Euroopan parlamentin ja neuvoston direktiivin (EU) 2016/798 nojalla ja komission asetusten (EU) N:o 1158/2010 ja (EU) N:o 1169/2010 kumoamisesta (EUVL L […], […], s. […]).

                     (6)

                        Komission delegoitu asetus (EU) N:o ../.. , annettu .., kansallisten turvallisuusviranomaisten suorittamaa valvontaa koskevien yhteisten turvallisuusmenetelmien vahvistamisesta yhtenäisen turvallisuustodistuksen tai turvallisuusluvan antamisen jälkeen Euroopan parlamentin ja neuvoston direktiivin (EU) 2016/798 nojalla sekä komission asetuksen (EU) N:o 1077/2012 kumoamisesta (EUVL L […], […], s. […]).

    ---documentbreak---

               LIITE I
               Yhtenäistä turvallisuustodistusta koskevan hakemuksen sisältö

               Huomautus: kaikki tiedot ovat pakollisia, myös hakemuksen liiteasiakirjat, paitsi jos suluissa on merkintä ’V’ (vapaaehtoinen) Jos rautatieyrityksen on laadittava kohdassa 9 tarkoitettu korjaussuunnitelma, sitä koskevat tiedot ovat pakollisia.

               1.Hakemuksen tyyppi:

               1.1.Uusi

               1.2.Uusiminen

               1.3.Päivittäminen

               1.4.Edellisen todistuksen EIN-tunniste (ainoastaan uusimista tai päivittämistä koskevan hakemuksen osalta)

               2.Haetun toiminnan laji (valitse yksi tai useampia)
                  1
               :

               2.1.Matkustajaliikenne, myös suurnopeusliikenne

               2.2.Matkustajaliikenne, lukuun ottamatta suurnopeusliikennettä

               2.3.Tavaraliikenne, myös vaarallisten aineiden kuljetukset
                  2

               2.4.Tavaraliikenne, lukuun ottamatta vaarallisten aineiden kuljetuksia

               2.5.Ainoastaan vaihtotyö

               2.6.Muu (täsmennä)

               3.Rautatieliikenne:

               3.1.Palvelujen / toiminnan suunniteltu aloituspäivä (V)

               3.2.Aiotun toiminta-alueen kannalta asiaankuuluvat jäsenvaltiot

               3.3.Aiotun toiminta-alueen määritelmä (asiaankuuluvien verkkojen osalta)
                  3

               3.4.Asema(t) naapurijäsenvaltio(i)ssa (komission täytäntöönpanoasetuksen (EU) .../...[tämä asetus] 3 artiklan 11 kohdassa ja direktiivin (EU) 2016/798 10 artiklan 8 kohdassa tarkoitetuissa tapauksissa)

               4.Turvallisuustodistuksia antava elin:

               4.1.Virasto

               4.2.Kansallinen turvallisuusviranomainen (direktiivin (EU) 2016/798 10 artiklan 8 kohdassa tarkoitetuissa tapauksissa)

               5.Hakijan tiedot:

               5.1.Virallinen nimi

               5.2.Lyhenne (V)

               5.3.Täydellinen postiosoite

               5.4.Puhelin

               5.5.Faksi (V)

               5.6.Sähköpostiosoite

               5.7.Verkkosivusto (V)

               5.8.Kansallinen rekisterinumero

               5.9.Alv-tunnus (V)

               5.10.Muut merkitykselliset tiedot (V)

               6.Yhteyshenkilö:

               6.1.Etunimi

               6.2.Sukunimi

               6.3.Tehtävänimike

               6.4.Täydellinen postiosoite

               6.5.Puhelin

               6.6.Faksi (V)

               6.7.Sähköpostiosoite

               6.8.Puhutut kielet

               Hakemuksen liiteasiakirjat

               7.Arvioinnin turvallisuusjohtamisjärjestelmään liittyvää osaa varten toimitetut asiakirjat:

               7.1.Kuvaus turvallisuusjohtamisjärjestelmästä ja muut asiakirjat, jotka osoittavat direktiivin (EU) 2016/798 10 artiklan 3 kohdan a alakohdassa säädettyjen vaatimusten noudattamisen ja sen, miten kyseiset vaatimukset täytetään.

               7.2.Tiedot, jotka mahdollistavat turvallisuusjohtamisjärjestelmän (ks. 7.1 kohta) ja [turvallisuusjohtamisjärjestelmästä annettu] delegoidun asetuksen (EU) N:o .../... liitteen I vertailemisen, mukaan luettuna maininta siitä, mistä kohtaa turvallisuusjohtamisjärjestelmän dokumentaatiota käy ilmi, että sovellettavaa osajärjestelmää ’käyttötoiminta ja liikenteen hallinta’ koskevan yhteentoimivuuden teknisen eritelmän asiaa koskevat vaatimukset täyttyvät.

               8.Arvioinnin kansallista osaa varten toimitetut asiakirjat (aiotun toiminta-alueen kattaman kunkin jäsenvaltion osalta):

               8.1.Kuvaus tai muu osoitus siitä, miten turvallisuusjohtamisjärjestelyissä otetaan huomioon direktiivin (EU) 2016/798 8 artiklan mukaisesti ilmoitetut asiaa koskevat kansalliset säännöt.

               8.2.Tiedot, jotka mahdollistavat turvallisuusjohtamisjärjestelmän (ks. 7.1 kohta) ja asiaa koskevissa kansallisissa säännöissä vahvistettujen vaatimusten (ks. 8.1 kohta) vertailemisen.

               9.Korjaussuunnitelma(t)

               9.1.Niiden toimintasuunnitelmien nykytila, jotka rautatieyritys on laatinut korjatakseen edellisen arvioinnin jälkeisessä valvonnassa havaitut mahdolliset vakavat puutteet ja muut ongelmakohdat.

               9.2.Niiden toimintasuunnitelmien nykytila, jotka rautatieyritys on laatinut ratkaistakseen edellisestä arvioinnista jääneet avoimet kysymykset.

               LIITE II
               Turvallisuusarviointiprosessi

               1.Yleistä

               1.1.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on luotava koko toiminnalle jäsennelty ja tarkastettavissa oleva prosessi, jossa otetaan huomioon tässä liitteessä esitetyt näkökohdat. Turvallisuusarviointiprosessin on oltava iteratiivinen, kuten jäljempänä olevassa kaaviossa esitetään (katso lisäyksessä oleva Kuva 1), eli turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on saatava esittää  lisätietoja tai hakemuksen uudelleenjättämistä koskevia kohtuullisia pyyntöjä tämän asetuksen mukaisesti.

               2.Hakemuksen vastaanottaminen

               2.1.Yhtenäistä turvallisuustodistusta koskevan hakemuksen saatuaan turvallisuustodistuksia antavan elimen on annettava hakemuksen vastaanottamisesta viipymättä virallinen ilmoitus.

               2.2.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on osoitettava arviointiprosessin suorittamiseen ammattitaitoiset resurssit.

               3.Alustava kartoitus

               3.1.Turvallisuustodistuksia antavan elimen on koordinoidusti aiotun toiminta-alueen kannalta asiaankuuluvien kansallisten turvallisuusviranomaisten kanssa suoritettava välittömästi hakemuksen vastaanottamisen jälkeen alustava kartoitus seuraavien seikkojen tarkistamiseksi:

               a)hakija on toimittanut perustiedot, joita joko vaaditaan lainsäädännössä tai joita tarvitaan, jotta hakemus voidaan käsitellä tehokkaasti;

               b)hakemusasiakirja-aineisto sisältää riittävästi todisteita, on jäsennelty ja sisäisesti linkitetty siten, että se voidaan arvioida asianmukaisesti turvallisuusjohtamisjärjestelmän vaatimuksiin ja asiaankuuluviin ilmoitettuihin kansallisiin sääntöihin nähden. Turvallisuustodistuksia antavan elimen on koordinoidusti aiotun toiminta-alueen kannalta asiaankuuluvien kansallisten turvallisuusviranomaisten kanssa tarkasteltava alustavasti hakemuksen sisältämien todisteiden tosiasiallista sisältöä tehdäkseen alustavan arvion turvallisuusjohtamisjärjestelmän laadusta, riittävyydestä ja asianmukaisuudesta.

               c)tarvittaessa mainitaan niiden toimintasuunnitelmien nykytila, jotka rautatieyritys on laatinut korjatakseen edellisen arvioinnin jälkeisessä valvonnassa havaitut mahdolliset vakavat puutteet ja muut ongelmakohdat;

               d)tarvittaessa mainitaan niiden toimintasuunnitelmien nykytila, jotka rautatieyritys on laatinut korjatakseen edellisestä arvioinnista jääneet avoimet ongelmat.

               3.2.Aiotun toiminta-alueen kannalta asiaankuuluvien kansallisten turvallisuusviranomaisten on myös tarkistettava, että toiminnan laji ja laajuus ja aiottu toiminta-alue on selkeästi yksilöity.

               3.3.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on 3.1 ja 3.2 kohdassa tarkoitettujen tarkistusten jälkeen päätettävä, tarvitaanko niille kullekin kuuluvasta osuudesta joillakin aloilla lisätietoja. Jos lisätietoja tarvitaan, turvallisuustodistuksia antava elin ja aiotun toiminta-alueen kannalta asiaankuuluvat kansalliset turvallisuusviranomaiset voivat välittömästi pyytää niitä, sikäli kuin niitä katsotaan kohtuudella tarvittavan arvioinnin tueksi.

               3.4.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on luettava kummankin omasta hakemusosuudestaan riittävä otos tarkistaakseen, että sisältö on ymmärrettävissä. Jos se ei selkeästi sitä ole, turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on päätettävä kummankin omasta osuudestaan, onko tarvetta palauttaa hakemus ja pyytää siitä parempi versio.

               4.Yksityiskohtainen arviointi

               4.1.Alustavan kartoitusvaiheen jälkeen turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on arvioitava yksityiskohtaisesti kummankin oma osuutensa hakemusasiakirjoista (katso lisäyksessä oleva Kuva 2) turvallisuusjohtamisjärjestelmän vaatimuksiin ja asiaankuuluviin ilmoitettuihin kansallisiin sääntöihin nähden.

               4.2.Suorittaessaan kohdassa 4.1 tarkoitettua yksityiskohtaista arviointia direktiivin (EU) 2016/798 18 artiklan 1 kohdan mukaisesti turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on käytettävä ammatillista harkintaa, oltava puolueettomia ja oikeasuhteisia ja esitettävä dokumentoidut perusteet tehdyille päätelmille.

               4.3.Arvioinnissa on määritettävä, täyttyvätkö turvallisuusjohtamisjärjestelmän vaatimukset ja noudatetaanko asiaankuuluvia ilmoitettuja kansallisia sääntöjä vai onko pyydettävä lisätietoja. Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on etsittävä arvioinnin aikana turvallisuusjohtamisjärjestelmän prosessien tuloksista todisteita siitä, että turvallisuusjohtamisjärjestelmän vaatimukset täyttyvät ja asiaankuuluvia ilmoitettuja kansallisia sääntöjä noudatetaan, käyttämällä tarvittaessa näytteenottomenetelmiä, varmistaakseen, että hakija on ymmärtänyt rautatietoiminnan lajin ja laajuuden sekä aiotun toiminta-alueen mukaiset vaatimukset ja pystyy noudattamaan niitä, jotta rautateiden turvallinen toiminta voidaan taata.

               4.4.Tyypin 4 ongelmat on ratkaistava turvallisuustodistuksia antavaa elintä tyydyttävällä tavalla, ja hakemusasiakirjat on tarvittaessa päivitettävä ennen kuin yhtenäinen turvallisuustodistus voidaan antaa.

               4.5.Avoimet kysymykset voidaan siirtää otettaviksi huomioon myöhemmän valvonnan aikana, tai hakijan kanssa voidaan sopia toimista, jotka perustuvat hakemusasiakirjojen päivittämistä koskevaan hakijan ehdotukseen, tai voidaan tehdä kumpikin. Tässä tapauksessa ongelma ratkaistaan muodollisesti yhtenäisen turvallisuustodistuksen antamisen jälkeen.

               4.6.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on kerrottava avoimesti tapa, jolla ne määrittävät kunkin 12 artiklan 1 kohdassa tarkoitetun ongelman vakavuuden.

               4.7.Yksilöidessään 12 artiklan 1 kohdassa tarkoitettua ongelmaa turvallisuustodistuksia antavan elimen ja aiotun toiminta-alueen kannalta asiaankuuluvan kansallisen turvallisuusviranomaisen on esitettävä asia täsmällisesti ja autettava hakijaa ymmärtämään, miten yksityiskohtaista vastausta siltä odotetaan. Tätä varten turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on toteutettava seuraavat toimet:

               a)viitattava täsmällisesti asiaankuuluviin turvallisuusjohtamisjärjestelmän vaatimuksiin ja ilmoitettuihin kansallisiin sääntöihin ja autettava hakijaa ymmärtämään havaitut ongelmat;

               b)nimettävä asiaan liittyvien säädösten ja säännösten asianomainen osa;

               c)mainittava miksi yksittäinen turvallisuusjohtamisjärjestelmän vaatimus e täyty tai ilmoitettua kansallista sääntöä, mukaan luettuna mahdollista asiaan liittyvää lainsäädäntöä, ei noudateta;

               d)sovittava hakijan kanssa mitä sitoumuksia, asiakirjoja tai muita hakemusta tukevia tietoja on jatkossa annettava sen mukaan, mitä asiaankuuluvan turvallisuusjohtamisjärjestelmän vaatimuksen tai ilmoitetun kansallisen säännön yksityiskohtaisuuden taso edellyttää;

               e)täsmennettävä ja sovittava hakijan kanssa vaatimusten noudattamiselle määräaika, jonka on oltava kohtuullinen ja suhteessa vaadittujen tietojen toimittamisen vaikeuteen.

               4.8.Jos hakija viivyttää merkittävästi vaadittujen tietoja toimittamista, turvallisuustodistuksia antavan elin voi päättää pidentää hakijan vastaukselle asetettua määräaikaa tai hylätä hakemuksen ilmoitettuaan asiasta.

               4.9.Yhtenäisen turvallisuustodistuksen antamista koskevan päätöksen tekemiselle asetettua määräaikaa voidaan pidentää ainoastaan vaadittujen tietojen toimittamiseen saakka päätöksellä, jonka turvallisuustodistuksia antavan elin tekee aiotun toiminta-alueen kannalta asiaankuuluvien kansallisten turvallisuusviranomaisten kanssa ja hakijan suostumuksella jommastakummasta seuraavista syistä:

               a)12 artiklan 1 kohdassa tarkoitetut tyypin 1 ongelmat estävät yksitellen tai yhdessä tarkasteltuina arvioinnin tai arvioinnin joidenkin osa-alueiden jatkumisen;

               b)12 artiklan 1 kohdassa tarkoitetut tyypin 4 ongelmat tai useat tyypin 3 ongelmat, jotka yhdessä tarkasteltuina saattavat nostaa ongelman tyypin 4 ongelmaksi, estävät yhtenäisen turvallisuustodistuksen antamisen.

               4.10.Ollakseen tyydyttäviä hakijan kirjallisten vastausten on oltava riittäviä lieventämään ilmaistuja huolenaiheita ja osoittamaan, että ehdotetut järjestelyt täyttävät asiaankuuluvat kriteerit tai ilmoitetut kansalliset säännöt.

               4.11.Jos vastauksen katsotaan olevan epätyydyttävä, on kerrottava täsmällisesti mistä syystä sekä täsmennettävä, mitä lisätietoja tai -näyttöä hakijalta vaaditaan, jotta vastauksesta tulisi tyydyttävä.

               4.12.Jos ilmenee sellaisia huolenaiheita, että hakemus voitaisiin hylätä tai että päätöstä ei kyetä tekemään arvioinnille asetetussa määräajassa, turvallisuustodistuksia antava elin voi harkita mahdollisia väliaikaisia toimenpiteitä.

               4.13.Jos päätellään, että joko hakemus täyttää kaikki vaatimukset tai että lisätoimet eivät todennäköisesi tuota tyydyttäviä ratkaisuja keskeneräisiin asioihin, turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on kummankin omalta osuudeltaan saatettava arviointi päätökseen seuraavin toimin:

               a)mainittava, täyttyvätkö kaikki kriteerit vai onko vielä keskeneräisiä asioita;

               b)yksilöitävä avoimet kysymykset;

               c)yksilöitävä yhtenäiseen turvallisuustodistukseen sisällytettävät mahdolliset rajoitukset tai käyttöehdot;

               d)raportoitava tarvittaessa [valvontaa koskevan] delegoidun asetuksen (EU) ../.. 5 artiklassa tarkoitetussa valvonnassa havaittujen vakavien puutteiden seurannasta;

               e)varmistettava turvallisuusarviointiprosessin asianmukainen soveltaminen;

               f)koottava yhteen arvioinnin tulos, myös yhteenvedot päätelmistä ja tarvittaessa yhtenäisen turvallisuustodistuksen antamista koskeva lausunto.

               4.14.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on kirjattava ja perusteltava kirjallisesti kaikki havainnot ja arviot, jotta helpotetaan sekä varmistusprosessia että päätöksentekoprosessia sekä avustetaan hakijaa hakemaan muutosta yhtenäisen turvallisuustodistuksen antamista tai antamatta jättämistä koskevaan päätökseen.

               5.Päätöksenteko

               5.1.Valmiin arvioinnin päätelmien perusteella on tehtävä päätös siitä, annetaanko yhtenäinen turvallisuustodistus vai hylätäänkö hakemus. Mikäli yhtenäinen turvallisuustodistus on tarkoitus antaa, voidaan yksilöidä joitakin avoimia kysymyksiä. Yhtenäistä turvallisuustodistusta ei anneta, jos todetaan yksikään 12 artiklan 1 kohdassa tarkoitettu tyypin 4 ongelma, joka ei ole ratkennut arvioinnin aikana.

               5.2.Turvallisuustodistuksia antava elin voi päättää rajoittaa yhtenäisen turvallisuustodistuksen soveltamisalaa määrittämällä rajoituksia tai käyttöehtoja, jos aiotun toiminta-alueen kannalta asiaankuuluvien kansallisten turvallisuusviranomaisten kanssa todetaan koordinoidusti, että tällaisilla rajoituksilla tai käyttöehdoilla ratkaistaan kaikki tyypin 4 ongelmat, joka estäisivät yhtenäisen turvallisuustodistuksen antamisen. Yhtenäinen turvallisuustodistus on päivitettävä hakijan pyynnöstä sen jälkeen, kun kaikki hakemusasiakirjoissa olleet avoimet kysymykset on ratkaistu.

               5.3.Hakijalle on ilmoitettava turvallisuustodistuksia antavan elimen päätöksestä sekä arvioinnin tuloksesta, ja yhtenäinen turvallisuustodistus on tarvittaessa annettava.

               5.4.Jos yhtenäistä turvallisuustodistusta ei anneta tai jos se sisältää muita kuin hakemuksessa määriteltyjä rajoituksia tai käyttöehtoja, turvallisuustodistuksia antavan elimen on ilmoitettava asiasta hakijalle mainiten päätöksen perustelut ja kerrottava sille menettelystä, jolla pyydetään päätöksen uudelleentarkastelua tai haetaan muutosta päätökseen.

               6.Päättämisarviointi

               6.1.Turvallisuustodistuksia antavan elimen on suoritettava hallinnollinen päättäminen varmistamalla, että kaikki asiakirjat ja tallenteet tarkistetaan, järjestetään ja arkistoidaan. Parantaakseen jatkuvasti prosessiaan turvallisuustodistuksia antavan elimen on määritettävä historialliset tiedot ja saadut kokemukset, joita voidaan hyödyntää tulevissa arvioinneissa.

               7.Yhtenäisen turvallisuustodistuksen uusimista koskevat erityissäännökset

               7.1.Yhtenäinen turvallisuustodistus voidaan uusia hakijan pyynnöstä ennen sen voimassaolon päättymistä hyväksynnän jatkuvuuden varmistamiseksi.

               7.2.Uusimista koskevan hakemuksen tapauksessa turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on tarkistettava edelliseen hakemukseen toimitettuihin todisteisiin tulleet muutokset ja otettava huomioon [valvontaa koskevan] delegoidun asetuksen (EU) ../.. 5 artiklassa tarkoitettujen aikaisempien valvontatoimien tulokset, jotta voidaan asettaa etusijalle ne asiaankuuluvat turvallisuusjohtamisjärjestelmän vaatimukset ja ilmoitetut kansalliset säännöt, joiden perusteella uusimista koskeva hakemus arvioidaan, tai kohdentaa huomio niihin.

               7.3.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on sovellettava uudelleenarviointiin ehdotettujen muutosten suuruuteen perustuvaa oikeasuhteista lähestymistapaa.

               8.Yhtenäisen turvallisuustodistuksen päivittämistä koskevat erityissäännökset

               8.1.Yhtenäinen turvallisuustodistus on päivitettävä aina, kun toiminnan lajiin tai laajuuteen ehdotetaan olennaista muutosta direktiivin (EU) 2016/798 10 artiklan 13 kohdan mukaisesti tai kun toiminta-alueen laajuutta ehdotetaan muutettavaksi kyseisen direktiivin 10 artiklan 14 kohdan mukaisesti.

               8.2.Jos rautatieyritys, jolla on yhtenäinen turvallisuustodistus, aikoo tehdä 8.1 kohdassa tarkoitettuja muutoksia, se on viipymättä ilmoitettava asiasta turvallisuustodistuksia antavalle elimelle.

               8.3.Saatuaan 8.2 kohdassa tarkoitetun rautatieyrityksen ilmoituksen turvallisuustodistuksia antavan elimen on

               a)tarkistettava, että mahdolliseen hakemukseen liittyvät muutokset on selkeästi kuvattu ja että potentiaaliset turvallisuusriskit on arvioitu;

               b)keskusteltava rautatieyrityksen ja aiotun toiminta-alueen kannalta asiaankuuluvien kansallisten turvallisuusviranomaisten kanssa tarpeesta päivittää yhtenäinen turvallisuustodistus.

               8.4.Turvallisuustodistuksia antavan elimen on koordinoidusti aiotun toiminta-alueen kannalta asiaankuuluvien kansallisten turvallisuusviranomaisten kanssa hankittava lisätietoja hakijalta. Jos turvallisuustodistuksia antavan elin katsoo, että ehdotettu muutos ei ole olennainen, sen on ilmoitettava hakijalle kirjallisesti, että päivitystä ei vaadita, ja kirjattava tieto päätöksestä rekisteröityyn hakemusasiakirja-aineistoon.

               8.5.Päivitystä koskevan hakemuksen tapauksessa turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on

               a)tarkistettava edellisessä hakemuksessa, jonka perusteella nykyinen todistus annettiin, toimitettuihin todisteisiin tulleiden muutosten yksityiskohdat;

               b)otettava huomioon [valvontaa koskevan] delegoidun asetuksen (EU) ../.. 5 artiklassa tarkoitettujen aikaisempien valvontatoimien tulokset ja erityisesti kysymykset, jotka liittyvät hakijan kykyyn panna muutoksenhallintaprosessi täytäntöön ja seurata sen toteutumista;

               c)asetettava etusijalle asiaankuuluvat turvallisuusjohtamisjärjestelmän vaatimukset ja ilmoitetut kansalliset säännöt tai kohdennettava huomio niihin päivittämistä koskevan hakemuksen arvioimiseksi.

               8.6.Turvallisuustodistuksia antavan elimen ja aiotun toiminta-alueen kannalta asiaankuuluvien kansallisten turvallisuusviranomaisten on sovellettava uudelleenarviointiin ehdotettujen muutosten suuruuteen perustuvaa suhteellista lähestymistapaa.

               8.7.Turvallisuustodistuksia antavalle elimelle jätetty yhtenäisen turvallisuustodistuksen päivittämistä koskeva hakemus ei saa johtaa todistuksen voimassaolon pidentämiseen.

               8.8.Turvallisuustodistuksia antavan elimen on tehtävä hakijan pyynnöstä päätös siitä, onko yhtenäistä turvallisuustodistusta päivitettävä, jos olosuhteita, joissa yhtenäinen turvallisuustodistus annettiin, ollaan muuttamassa ilman, että se vaikuttaa toiminnan lajiin tai laajuuteen tai toiminta-alueeseen.

               Lisäys

               Turvallisuusarviointiprosessi

               Kuva 1:  Turvallisuusarviointiprosessi.

               Yksityiskohtainen arviointiprosessi

               Kuva 2:  Yksityiskohtainen arviointiprosessi.

               LIITE III
               Yhtenäisen turvallisuustodistuksen sisältö

               Yhtenäisessä turvallisuustodistuksessa, jolla hyväksytään rautatieyrityksen turvallisuusjohtamisjärjestelmä sekä säännökset, jotka rautatieyritys on antanut täyttääkseen asianomaisen verkon turvallisen toiminnan edellyttämät erityisvaatimukset direktiivin (EU) 2016/798 ja sovellettavan kansallisen lainsäädännön mukaisesti, on oltava seuraavat tiedot:

               1.Yhtenäisen turvallisuustodistuksen EU-tunnistenumero (European Identification Number, EIN)

               2.Rautatieyrityksen tiedot:

               2.1.Virallinen nimi

               2.2.Kansallinen rekisterinumero

               2.3.Alv-tunnus

               3.Turvallisuustodistuksia antavan elimen tiedot:

               3.1.Organisaatio

               3.2.Jäsenvaltio (tarvittaessa)

               4.Todistuksen tiedot:

               4.1.Uusi

               4.2.Uusiminen

               4.3.Päivitys

               4.4.Edellisen todistuksen EIN-tunniste (ainoastaan uusimien tai päivittämisen tapauksessa)

               4.5.Voimassaolon alkamis- ja päättymispäivät

               4.6.Toiminnan laji
                  4

               4.6.1.Matkustajaliikenne, myös suurnopeusliikenne

               4.6.2.Matkustajaliikenne, lukuun ottamatta suurnopeusliikennettä

               4.6.3.Tavaraliikenne, myös vaarallisten aineiden kuljetukset

               4.6.4.Tavaraliikenne, lukuun ottamatta vaarallisten aineiden kuljetuksia

               4.6.5.Ainoastaan vaihtotyö

               4.6.6.Muut toiminnat
                  5

               5.Sovellettava kansallinen lainsäädäntö
                  6

               6.Toiminta-alue
                  7

               7.Rajoitukset ja käyttöehdot

               8.Lisätiedot

               9.Antopäivä ja valtuutettu allekirjoittaja/viranomaisen leima

                     (1)

                        Kunkin aiotun toiminta-alueen kannalta asiaankuuluvan jäsenvaltion osalta.

                     (2)

                        ’Vaarallisilla aineilla’ tarkoitetaan aineita ja tavaroita, joiden kuljettaminen on sallittu ainoastaan edellytyksin, jotka vahvistetaan vaarallisten aineiden sisämaankuljetuksista 24 päivänä syyskuuta 2008 annetussa Euroopan parlamentin ja neuvoston direktiivissä 2008/68/EY (EUVL L 260, 30.9.2008, s. 13).

                     (3)

                        Kunkin aiotun toiminta-alueen kannalta asiaankuuluvan jäsenvaltion osalta.

                     (4)

                        Kunkin aiotun toiminta-alueen kannalta asiaankuuluvan jäsenvaltion osalta.

                     (5)

                        Kunkin aiotun toiminta-alueen kannalta asiaankuuluvan jäsenvaltion osalta.

                     (6)

                        Kunkin aiotun toiminta-alueen kannalta asiaankuuluvan jäsenvaltion osalta.

                     (7)

                        Kunkin aiotun toiminta-alueen kannalta asiaankuuluvan jäsenvaltion osalta.


title: KOMISSION TÄYTÄNTÖÖNPANOASETUS (EU) …/…, yhteisestä menetelmästä vaihtoehtoisten polttoaineiden yksikköhintojen vertailua varten Euroopan parlamentin ja neuvoston direktiivin 2014/94/EU mukaisesti

text:
               KOMISSION TÄYTÄNTÖÖNPANOASETUS (EU) …/…,

               annettu 17.5.2018,

               yhteisestä menetelmästä vaihtoehtoisten polttoaineiden yksikköhintojen vertailua varten Euroopan parlamentin ja neuvoston direktiivin 2014/94/EU mukaisesti

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon vaihtoehtoisten polttoaineiden infrastruktuurin käyttöönotosta 22 päivänä lokakuuta 2014 annetun Euroopan parlamentin ja neuvoston direktiivin 2014/94/EU
                  1
                ja erityisesti sen 7 artiklan 3 kohdan,

               sekä katsoo seuraavaa:

               (1)Komissio pyysi direktiivin 2014/94/EU 7 artiklan 3 kohdassa tarkoitetun parhaiten soveltuvan menetelmän määrittämiseksi ja tarjouskilpailun järjestettyään Saksan energiavirastoa Denaa suorittamaan tutkimuksen, jossa tarkastellaan mahdollisia vaihtoehtoja yhteiseksi menetelmäksi vaihtoehtoisten polttoaineiden yksikköhintojen vertailuun.
                  2

               (2)Tutkimuksessa tarkasteltiin neljää päävaihtoehtoa. Komissio harkitsi niitä kaikkia. Kävi ilmi, että vaihtoehdoista se, jossa polttoaineiden hinnat ilmaistaan käytössä olevassa valuutassa sataa kilometriä kohti ja otetaan huomioon polttoaineen Euroopan parlamentin ja neuvoston direktiivissä 98/6/EY
                  3
                tarkoitettu yksikköhinta sekä vaatimustenmukaisuustodistuksissa ilmoitettu ajoneuvojen kulutus, oli kattavin ja perustui mitattavissa oleviin tietoihin. Tässä vaihtoehdossa otetaan huomioon paitsi polttoaineen energiasisältö myös muita tekijöitä, joilla on vaikutusta polttoaineen hintaan kuljettua matkaa kohti, erityisesti ajoneuvoissa käytettyjen eri polttoaineiden käyttöön liittyvien teknologioiden energiatehokkuus.

               (3)Menetelmä, jossa polttoaineen hinnat ilmaistaan käytössä olevassa valuutassa sataa kilometriä kohti, sai kuluttajien tuen polttoaineiden hintavertailua koskevassa kuluttajatutkimuksessa
                  4
               , jonka Fédération Internationale de l’Automobile toteutti tarjouspyynnön perusteella.

               (4)Valitun menetelmän avulla käyttäjät voivat myös tulevia ostovalintojaan ajatellen tehdä selkeitä vertailuja, joissa otetaan huomioon kaikki olennaiset tekijät. Menetelmä vaikuttaa soveltuvan parhaiten kuluttajien tietoisuuden ja polttoaineiden hintoja koskevan avoimuuden lisäämiseen. Se soveltuu parhaiten myös direktiivin 2014/94/EU yleisiin tavoitteisiin, jotka on otettu huomioon myös energiaunionin puitteissa hyväksytyssä vähäpäästöistä liikkuvuutta koskevassa eurooppalaisessa strategiassa
                  5
                ja joita ovat liikenteen energialähteiden monipuolistaminen ja hiilidioksidin ja muiden epäpuhtauksien päästöjen vähentäminen.

               (5)Polttoaineiden hintojen laskemiseen olisi käytettävä ajoneuvojen vaatimustenmukaisuustodistuksissa ilmoitetun polttoaineenkulutuksen arvoa. Tämä arvo perustuu yhdenmukaistettuun kevyiden hyötyajoneuvojen kansainväliseen testimenetelmään (World Harmonised Light Vehicles Test Procedure, WLTP
                  6
               ) uusien ajoneuvotyyppien osalta syyskuusta 2017 alkaen ja kaikkien uusien ajoneuvojen osalta syyskuusta 2018 alkaen. Mainittu testimenettely korvaa tällä hetkellä käytössä olevan uuden eurooppalaisen ajosyklin (New European Test Cycle, NEDC). WLTP:ssä testausolosuhteet ovat nykyistä tiukemmat, ja se tuottaa nykyistä realistisemmat polttoaineenkulutustiedot, mistä kuluttajat hyötyvät. Viittaus näihin arvoihin on johdonmukainen suhteessa kuluttajatietoon, josta säädetään kuluttajien mahdollisuudesta saada uusien henkilöautojen markkinoinnin yhteydessä polttoainetaloutta ja hiilidioksidipäästöjä koskevia tietoja annetussa Euroopan parlamentin ja neuvoston direktiivissä 1999/94/EY
                  7
               , sekä suhteessa komission suositukseen (EU) 2017/948
                  8
               .

               (6)Koska ajoneuvojen vaatimustenmukaisuustodistuksissa ei ilmoiteta polttoaineen kulutusarvoja bensiini- tai dieselsekoitteisten biopolttoaineiden osalta
                  9
               , jäsenvaltiot voivat käyttää tällaisten arvojen määrittämiseen omia tietojaan.

               (7)Jotta menetelmä olisi käyttökelpoinen minä tahansa ajankohtana, huomioon otettavan polttoaineen hinnan olisi oltava asiaankuuluvan polttoaineen keskimääräinen hinta tavanomaista yksikköä kohti laskelman tekohetkeä edeltävältä enintään vuosineljänneksen pituiselta ajalta.

               (8)Hintavertailujen esilläpitoon huoltoasemilla liittyvien rajoitusten vuoksi olisi täsmennettävä, että tällaisen menetelmän käytössä on oletuksena, että otoksiin valitaan keskenään ainakin painon ja tehon suhteen vertailukelpoisia mutta polttoaineen osalta erilaisia henkilöautoja.

               (9)Tällä asetuksella vahvistettuun menetelmään perustuvien vertailujen helpottamiseksi jäsenvaltiot voivat käyttää digitalisoinnin tuomia mahdollisuuksia kuten verkkopohjaisia välineitä. Tällaisten välineiden pitäisi mahdollistaa yksilöllisten tietojen saaminen kaikista tai useimmista markkinoilla olevista ajoneuvoista. Välineisiin pitäisi myös voida lisätä muita tietoja.

               (10)Verkkojen Eurooppa -välineestä liikennesektorilla vuosina 2014–2020 myönnettäviä avustuksia koskevaan komission monivuotiseen työohjelmaan
                  10
                sisältyy toimia, joilla on määrä auttaa jäsenvaltioita direktiivin 2014/94/EU täytäntöönpanossa. Työohjelman tavoitteena on erityisesti tukea direktiivin 7 artiklan 3 kohdan johdonmukaista täytäntöönpanoa kaikissa jäsenvaltioissa ja auttaa jäsenvaltioita asettamaan kuluttajatietoja saataville digitaalisten välineiden kautta.

               (11)Tässä asetuksessa säädetyt toimenpiteet ovat direktiivin 2014/94/EU 9 artiklan 1 kohdassa perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Liitteessä vahvistetaan direktiivin 2014/94/EU 7 artiklan 3 kohdassa tarkoitettu vaihtoehtoisten polttoaineiden yksikköhintojen vertailuun käytettävä yhteinen menetelmä, joka perustuu käytössä olevassa valuutassa ilmaistuihin hintoihin sataa kilometriä kohti.

               2 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Sitä sovelletaan 24 kuukauden kuluttua sen voimaantulopäivästä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 17.5.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 307, 28.10.2014, s. 1.

                     (2)

                        https://ec.europa.eu/transport/sites/transport/files/2017-01-fuel-price-comparison.pdf

                     (3)

                        Euroopan parlamentin ja neuvoston direktiivi 98/6/EY, annettu 16 päivänä helmikuuta 1998, kuluttajansuojasta kuluttajille tarjottavien tuotteiden hintojen ilmoittamisessa (EYVL L 80, 18.3.1998, s. 27).

                     (4)

                        https://publications.europa.eu/en/publication-detail/-/publication/4e8d1774-fa70-11e7-b8f5-01aa75ed71a1

                     (5)

                        COM (2016) 501 final.

                     (6)

                        Komission asetus (EU) 2017/1151, annettu 1 päivänä kesäkuuta 2017, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täydentämisestä, Euroopan parlamentin ja neuvoston direktiivin 2007/46/EY, komission asetuksen (EY) N:o 692/2008 ja komission asetuksen (EU) N:o 1230/2012 muuttamisesta ja komission asetuksen (EY) N:o 692/2008 kumoamisesta.

                     (7)

                        Euroopan parlamentin ja neuvoston direktiivi 1999/94/EY, annettu 13 päivänä joulukuuta 1999, kuluttajien mahdollisuudesta saada uusien henkilöautojen markkinoinnin yhteydessä polttoainetaloutta ja hiilidioksidipäästöjä koskevia tietoja (EYVL L 12, 18.1.2000, s. 16).

                     (8)

                        Komission suositus (EU) 2017/948, annettu 31 päivänä toukokuuta 2017, yhdenmukaistetun kevyiden hyötyajoneuvojen kansainvälisen testimenetelmän mukaisesti tyyppihyväksyttyjen ja mitattujen polttoaineenkulutus- ja hiilidioksidipäästöarvojen käyttämisestä saatettaessa tietoja kuluttajien saataville Euroopan parlamentin ja neuvoston direktiivin 1999/94/EY mukaisesti (EUVL L 142, 2.6.2017, s. 100).

                     (9)

                        Euroopan parlamentin ja neuvoston direktiivi 2009/30/EY, annettu 23 päivänä huhtikuuta 2009, direktiivin 98/70/EY muuttamisesta bensiinin, dieselin ja kaasuöljyn laatuvaatimusten osalta sekä kasvihuonekaasupäästöjen seurantaan ja vähentämiseen tarkoitetun mekanismin käyttöönottamisen osalta, neuvoston direktiivin 1999/32/EY muuttamisesta sisävesialusten käyttämien polttoaineiden laatuvaatimusten osalta ja direktiivin 93/12/ETY kumoamisesta.

                     (10)

                        Komission päätös C(2014)1921, annettu 26 päivänä maaliskuuta 2014, sellaisena kuin se on muutettuna.

    ---documentbreak---

               LIITE

               1.Tässä liitteessä vahvistettu yhteinen menetelmä koskee direktiivin 2014/94/EU 2 artiklan 1 kohdassa määriteltyjä vaihtoehtoisia polttoaineita.

               2.Menetelmän avulla tehdään direktiivin 2014/94/EU 7 artiklan 3 kohdan ensimmäisessä alakohdassa tarkoitettua polttoaineiden jakeluasemilla toteutettavaa tietojen antamista varten peruslaskelma, joka mahdollistaa hintojen ohjeellisen vertailun ja joka perustuu jäsenvaltioiden vahvistamien keskenään ainakin painon ja tehon suhteen vertailukelpoisten mutta polttoaineen osalta erilaisten henkilöautomallien otokseen.

               3.Menetelmässä määritellään, kuinka bensiinin ja dieselin sekä vaihtoehtoisten polttoaineiden hinnat ilmaistaan käytössä olevassa valuutassa sataa kilometriä kohti tällaista vertailua varten. Laskelma perustuu seuraaviin tekijöihin:

               a)kunkin ajoneuvon polttoaineen kulutus sataa kilometriä kohti siten kuin se ilmoitetaan direktiivin 2007/46/EY
                  1
                18 artiklassa tarkoitetussa ajoneuvojen vaatimustenmukaisuustodistuksessa;

               b)jäsenvaltioiden määrittämät bensiini- tai dieselsekoitteisten biopolttoaineiden kulutusarvot sataa kilometriä kohti
                  2
               , jos sellaisia on;

               c)kunkin polttoaineen markkinahinnat yksikköä kohti ilmaistuina käytössä olevassa valuutassa kyseisten yksikköjen osalta kussakin jäsenvaltiossa direktiivin 98/6/EY
                  3
                mukaisesti, jäljempänä ’tavanomaiset yksiköt’.

               4.Käytössä olevassa valuutassa sataa kilometriä kohti ilmoitettava hinta lasketaan seuraavasti:

               polttoaineen hinta käytössä olevassa valuutassa tavanomaista yksikköä kohti kerrottuna polttoaineen kulutuksella sataa kilometriä kohti.

               5.Huomioon otettava polttoaineen hinta tavanomaisissa yksiköissä on keskimääräinen hinta laskelman ajankohtaa edeltävältä enintään vuosineljänneksen pituiselta ajalta.

                     (1)

                        Euroopan parlamentin ja neuvoston direktiivi 2007/46/EY, annettu 5 päivänä syyskuuta 2007, puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle (EUVL L 263, 9.10.2007, s. 1).

                     (2)

                        Euroopan parlamentin ja neuvoston direktiivi 2009/30/EY, annettu 23 päivänä huhtikuuta 2009, direktiivin 98/70/EY muuttamisesta bensiinin, dieselin ja kaasuöljyn laatuvaatimusten osalta sekä kasvihuonekaasupäästöjen seurantaan ja vähentämiseen tarkoitetun mekanismin käyttöönottamisen osalta, neuvoston direktiivin 1999/32/EY muuttamisesta sisävesialusten käyttämien polttoaineiden laatuvaatimusten osalta ja direktiivin 93/12/ETY kumoamisesta.

                     (3)

                        Euroopan parlamentin ja neuvoston direktiivi 98/6/EY, annettu 16 päivänä helmikuuta 1998, kuluttajansuojasta kuluttajille tarjottavien tuotteiden hintojen ilmoittamisessa (EYVL L 80, 18.3.1998, s. 27).


title: KOMISSION TÄYTÄNTÖÖNPANOASETUS (EU) …/…, täytäntöönpanoasetuksen (EU) 2017/1152 muuttamisesta korrelaatiomenettelyn selventämiseksi ja yksinkertaistamiseksi ja sen mukauttamiseksi asetukseen (EU) 2017/1151 tehtyihin muutoksiin

text:
               KOMISSION TÄYTÄNTÖÖNPANOASETUS (EU) …/…,

               annettu 16.7.2018,

               täytäntöönpanoasetuksen (EU) 2017/1152 muuttamisesta korrelaatiomenettelyn selventämiseksi ja yksinkertaistamiseksi ja sen mukauttamiseksi asetukseen (EU) 2017/1151 tehtyihin muutoksiin

               (ETA: n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon päästönormien asettamisesta uusille kevyille kuljetusajoneuvoille osana unionin kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi annetun Euroopan parlamentin ja neuvoston asetuksen (EU) N:o 510/2011
                  1
                ja erityisesti sen 13 artiklan 6 kohdan kolmannen alakohdan,

               sekä katsoo seuraavaa:

               (1)Komission asetuksen (EU) 2017/1151
                  2
                ja komission täytäntöönpanoasetuksen (EU) 2017/1152
                  3
                täytäntöönpanemisesta saadun kokemuksen perusteella on käynyt selväksi, että viimeksi mainitun asetuksen tiettyjä osia olisi muutettava.

               (2)On tarpeen täydentää nykyistä menetelmää, jolla määritetään yksittäisen ajoneuvon NEDC-pohjaisen hiilidioksidipäästöarvon laskemisessa käytettävän interpolointisuoran päätepisteet. Nämä päätepisteet, joita edustaa testiajoneuvo, jolla on suurimmat hiilidioksidipäästöarvot, ja testiajoneuvo, jolla on alhaisimmat hiilidioksidipäästöarvot, olisi määritettävä niin, että ero kahden testiajoneuvon korkeimman ja alhaisemman arvon välillä on vähintään 5 g CO2/km.

               (3)Jotta vältetään se, että yksittäisten ajoneuvojen hiilidioksidipäästöarvot määritetään sellaisten interpolointisuorien perusteella, joissa ei varmisteta vähimmäiseroa, on tarpeen, että tämä muutos tulee voimaan viipymättä.

               (4)Jos asetuksen (EU) 2017/1151 mukaisen tyyppihyväksynnän tarkoituksia varten käytetään ajovastusmatriisiperheitä, tällaiseen perheeseen kuuluvan yksittäisen ajoneuvon NEDC-pohjaisen hiilidioksidipäästöarvon laskemista olisi yksinkertaistettava johtamalla ajovastuskertoimet, joita käytetään NEDC-pohjaisen hiilidioksidipäästöarvon laskemiseen, yksittäisen ajoneuvon ajovastuskertoimista, kuten asetuksessa (EU) 2017/1151 määritetään.

               (5)Mitä tulee keskeneräisiin luokan N1 ajoneuvoihin, asetuksen (EU) 2017/1151 liitteen XII muutos olisi otettava huomioon, kun määritetään ajovastuskertoimia, joita käytetään syöttötietoina korrelaatiovälinettä varten.

               (6)Jotta voidaan varmistaa luotettava korrelaatiotulos, on tarpeen lisätä sylinterien määrä korrelaatiovälineeseen annettaviksi syöttötiedoiksi.

               (7)Tässä yhteydessä olisi korjattava joitakin virheellisiä sanamuotoja tekstissä.

               (8)Tässä asetuksessa säädetyt toimenpiteet ovat ilmastonmuutoskomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Muutetaan täytäntöönpanoasetuksen (EU) 2017/1152 liite I tämän asetuksen liitteen mukaisesti.

               2 artikla

               Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 16.7.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EYVL L 140, 5.6.2009, s. 1.

                     (2)

                        Komission asetus (EU) 2017/1151, annettu 1 päivänä kesäkuuta 2017, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täydentämisestä, Euroopan parlamentin ja neuvoston direktiivin 2007/46/EY, komission asetuksen (EY) N:o 692/2008 ja komission asetuksen (EU) N:o 1230/2012 muuttamisesta ja komission asetuksen (EY) N:o 692/2008 kumoamisesta (EUVL L 175, 7.7.2017, s. 1).

                     (3)

                        Komission täytäntöönpanoasetus (EU) 2017/1152, annettu 2 päivänä kesäkuuta 2017, menetelmän vahvistamisesta sääntömääräisen testausmenettelyn muuttumisen huomioon ottamiseksi tarvittavien korrelaatioparametrien määrittämiseksi kevyiden hyötyajoneuvojen osalta (EUVL L 175, 7.7.2017, s. 644).

    ---documentbreak---

               LIITE

               Muutetaan liite I seuraavasti:

               1)korvataan 2.3.8.1 kohta seuraavasti:

               ”2.3.8.1. Kun WLTP-ajovastukset määritetään asetuksen (EU) 2017/1151 liitteen XXI alaliitteessä 4 olevan 1–4 ja 6 kohdan mukaisesti

               Luokan N1 valmiiden ajoneuvojen NEDC-ajovastuskertoimet lasketaan kaavoilla, jotka esitetään 2.3.8.1.1 kohdassa (ajoneuvo H) ja 2.3.8.1.2 kohdassa (ajoneuvo L) kohdassa ja jäljempänä olevan a ja b kohdan mukaisesti.

               Ellei toisin täsmennetä, näitä kaavoja on sovellettava sekä simulaatioissa että ajoneuvolle tehtävissä fyysisissä testeissä.

               Tyyppihyväksyntäviranomaisen tai tapauksen mukaan tutkimuslaitoksen on varmennettava, että asetuksen (EU) 2017/1151 liitteen XXI alaliitteessä 7 olevassa 3.2.3.2.2.3 kohdassa tarkoitetussa tuulitunnelissa pystytään määrittämään tarkasti arvot ∆(Cd×Af). Jos tuulitunneli ei täytä vaatimuksia, sovelletaan suurinta ilmanvastusarvoa kaikkiin perheen ajoneuvoihin.

               a)WLTP-ajovastuskertoimet ja testimassa-arvot, joihin näissä kaavoissa viitataan, ovat ajoneuvoista H ja L saatuja arvoja, siten kuin ne on määritetty interpolointiperhettä varten asetuksen (EU) 2017/1151 mukaisesti.

               b)Sen estämättä, mitä a kohdassa säädetään, kun WLTP-ajoneuvon H ja/tai L syklin energiantarve, siten kuin se määritetään asetuksen (EU) 2017/1151 liitteen XXI alaliitteessä 7 olevan 5 kohdan mukaisesti, ei ole suurin tai pienin syklin energiantarve NEDC-ajoneuvolle H ja/tai L, NEDC-ajovastuskertoimet määritetään soveltamalla jompaakumpaa seuraavista:

               i) perusteena käytetään interpolointiperheen yksittäistä ajoneuvoa, jolla on suurin tai pienin NEDC-syklin energiantarve;

               ii)perusteena käytetään yhdistelmää kunkin ajovastuksen kannalta merkityksellisen ominaisuuden, eli ilmanvastuksen, vierintävastuksen ja massan suurimmasta ja pienimmästä arvosta, jotka on otettu mistä tahansa interpolointiperheen ajoneuvosta.

               Valinnan edellä i tai ii alakohdassa esitetyn menettelyn välillä tekee valmistaja.

               Edellä olevaa b kohtaa sovelletaan uusiin päästöjä koskeviin tyyppihyväksyntiin 1 päivästä tammikuuta 2019 tai aiemmasta päivämäärästä alkaen valmistajan pyynnöstä.”;

               2)lisätään 2.3.8.1.1. kohtaan ensimmäinen kappale seuraavasti:

               ”Kun tätä laskentamenettelyä käytetään yksittäistä ajoneuvoa varten 4.2.1.4.2 kohdan mukaisesti, WLTP-ajovastuksia ja testimassoja, jotka vastaavat yksittäistä NEDC-ajoneuvoa, käytetään siten, että lisävarusteiden vaikutus poistetaan.”

               3)korvataan 2.3.8.1.1. kohdan c alakohdan viimeinen alakohta seuraavasti:

               ”jossa tekijä F*2w,H on ajoneuvolle H tehtävää WLTP-testiä varten määritetty ajovastuskerroin F2, josta on poistettu kaikkien lisävarusteiden vaikutus.”;

               4)korvataan 2.3.8.1.2. kohdan c alakohdan viimeinen alakohta seuraavasti:

               ”jossa tekijä F*2w,H on ajoneuvolle L tehtävää WLTP-testiä varten määritetty ajovastuskerroin F2, josta on poistettu kaikkien lisävarusteiden vaikutus."

               5)Korvataan 2.3.8.2.1. kohdan b alakohta seuraavasti:

                  ”b)
                     NEDC-ajovastuskertoimet, kun ei käytetä taulukoituja arvoja

                  Jos ajoneuvolle suunniteltu suurin teknisesti sallittu kokonaismassa on vähintään 3 000 kg, NEDC-ajovastuskertoimet voidaan valmistajan pyynnöstä määrittää 2.3.8.1. kohdan mukaisesti.";

               6)korvataan 2.3.8.2.2. kohta seuraavasti:

               ”2.3.8.2.2
                     Ajovastuksen määrittäminen keskeneräisille luokan N1 ajoneuvoille asetuksen (EU) 2017/1151 liitteessä XII olevan 2.2 kohdan mukaisesti

               Kun kyse on luokan N1 keskeneräisestä ajoneuvosta ja edustavan ajoneuvon ajovastukset on laskettu asetuksen (EU) 2017/1151 liitteessä XII olevan 2.2 kohdan ja liitteen XXI alaliitteessä 4 olevan 5.1 kohdan mukaisesti, määritetään korrelaatiovälineellä tehtävissä simulaatioissa syöttötietona käytettävä NEDC-ajovastus seuraavasti:

                  jossa:

               , ,
                     ovat edustavan ajoneuvon NEDC-ajovastuskertoimet;

               ,
                     ovat edustavan ajoneuvon NEDC-alustadynamometrikertoimet määritettynä E-säännön nro 83 liitteen 4 a taulukon 3 mukaisesti;

               AW,L/H, BW,L/H, CW,L/H
                     ovat alustadynamometrikertoimet ajoneuvolle, jota käytetään alustadynamometrin valmisteluun asetuksen (EU) 2017/1151 liitteen XXI alaliitteessä 4 olevan 7 ja 8 kohdan mukaisesti.

               Ajoneuvolle tehtävän fyysisen testauksen tapauksessa testissä käytetään ajoneuvon R NEDC-alustadynamometrikertoimia määritettynä E-säännön nro 83 liitteen 4 a taulukon 3 mukaisesti.”;

               7)lisätään 2.3.8.3.a kohta seuraavasti:

               ”2.3.8.3.a Asetuksen (EU) 2017/1151 mukaisesti myönnettyjen päästöhyväksyntöjen laajennukset

               Kun asetuksen (EU) 2017/1151 mukaista päästöhyväksyntää laajennetaan sen vuoksi, että CO2-interpolointiperheeseen lisätään uusia ajoneuvoja, joiden NEDC-hiilidioksidipäästöt ovat suuremmat kuin ajoneuvon H päästöt tai pienemmät kuin ajoneuvon L päästöt, sovelletaan korrelaatiota varten seuraavaa:

               a) Kun ero interpolointiperheen NEDC-ajoneuvon H ja L välillä on vähintään 5 g CO2/km, kyseistä perhettä varten määritettyä NEDC-interpolointisuoraa voidaan laajentaa, mikäli asetuksen (EU) 2017/1151 liitteessä I olevassa 3.1.1. kohdassa tarkoitetusta WLTP-ajoneuvotestistä otettujen syöttötietojen perusteella 3 kohdan mukaisesti määritetyt NEDC-CO2-päästöt ovat enintään yhtä suuret kuin CO2-päästöt, jotka on määritetty NEDC-interpolointisuoran perusteella;

               b) Kun ero NEDC-ajoneuvon H ja L välillä on alle 5 g CO2/km, interpolointisuoraa ei voida laajentaa.

               Edellä a alakohdassa tarkoitetussa tapauksessa CO2-vertailupäästöt määritetään ilman 3.1.1.2 ja 3.2.6 tarkoitettua valintaa.

               Edellä b alakohdassa tarkoitetussa tapauksessa tai tapauksessa, jossa a alakohdassa tarkoitetut CO2-vertailupäästöt ovat interpolointisuoraa suuremmat, NEDC-ajoneuvo H ja L määritetään tämän liitteen 2 ja 3 kohdan mukaisesti.

               Edellä olevaa a alakohtaa sovelletaan uusien laajentamisten osalta uusiin tyyppeihin, jotka on hyväksytty 1 päivästä tammikuuta 2019 tai valmistajan pyynnöstä aiemmasta päivämäärästä alkaen.”

               8)Muutetaan 2.4 kohdan taulukko 1 seuraavasti:

                  a)
                     korvataan 66 kohdan ensimmäisen sarakkeen teksti seuraavasti:

                     ”Interpolointiperheen tunnistenumero”

                  b)
                     lisätään 68 kohta seuraavasti:

                           ”68

                        Sylinterien lukumäärä

                        -

                        Valmistajan ilmoitus

                        Lukumäärä (toimitetaan viimeistään 1 päivästä tammikuuta 2019)”

                9)korvataan 3.1.1.1 kohdan c alakohdan i alakohta seuraavasti:

                  ”i)
                     interpolointiperheen tunnistenumero”

               10)korvataan 3.1.4 kohdan ensimmäinen kappale seuraavasti:

                  ”Kun kyse on luokan N1 keskeneräisistä ajoneuvoista, tehdään edustavalle ajoneuvolle (ajoneuvo RMSV) simuloitu NEDC-testi käyttäen korrelaatiovälinettä ja asianmukaisia 2.4 kohdassa tarkoitettuun matriisiin kirjattuja syöttötietoja, jotka liittyvät ajoneuvoon H tai L siten, että syklin energiatarve on lähimpänä sitä, mikä on määritetty edustavaa ajoneuvoa varten 4.2.1.5 kohdan mukaisesti."

                11) korvataan 3.3.1 kohdassa viimeisessä alakohdassa esitetty määritelmä seuraavasti:

               ”CO2,AF,H
                     on ajoneuvon H mukautuskerroin, joka lasketaan 3.2 kohdan mukaisesti määritetyn NEDC-hiilidioksidipäästöarvon ja 3.1.2 kohdassa tarkoitetun korrelaatiovälineellä simuloidun NEDC-testin tulosten taikka tapauksen mukaan fyysisen mittauksen tuloksen välisestä suhteesta.”

               12)korvataan 3.3.2 kohdassa viimeisessä alakohdassa esitetty määritelmä seuraavasti:

               ”CO2,AF,L
                     on ajoneuvon L mukautuskerroin, joka lasketaan 3.2 kohdan mukaisesti määritetyn NEDC-hiilidioksidipäästöarvon ja 3.1.3 kohdassa tarkoitetun korrelaatiovälineellä simuloidun NEDC-testin tulosten taikka tapauksen mukaan fyysisen mittauksen tuloksen välisestä suhteesta.”

               13)korvataan 3.3.3 kohdassa viimeisessä alakohdassa esitetty määritelmä seuraavasti:

               ”CO2,AF,R
                     on ajoneuvon RMSV  mukautuskerroin, joka lasketaan 3.2 kohdan mukaisesti määritetyn NEDC-hiilidioksidipäästöarvon ja 3.1.3 kohdassa tarkoitetun korrelaatiovälineellä simuloidun NEDC-testin tulosten taikka tapauksen mukaan fyysisen mittauksen tuloksen välisestä suhteesta.”

               14)korvataan 4.2.1.4 kohta seuraavasti:

               ”4.2.1.4.
                     WLTP-interpolointiperheen yksittäisen ajoneuvon ajovastuksen laskeminen

               4.2.1.4.1. NEDC-ajoneuvoista H ja L johdetut ajovastuskertoimet

               Ajoneuvoille H ja L 2.3.8 kohdan mukaisesti määritetyt ajovastuskertoimet ovat F0,n, F1,n ja F2,n ovat  F0n,H, F1n,H ja F2n,H ja F0n,L, F1n,L ja F2n,L.

               Yksittäisen ajoneuvon ajovastuskertoimet  f0n,ind, f1n,ind ja f2n,ind  lasketaan seuraavalla kaavalla:

               Uusien päästöjä koskevien tyyppihyväksyntöjen osalta, jotka on myönnetty 1 päivästä tammikuuta 2019 tai valmistajan pyynnöstä sitä ennen, ajovastuskertoimet lasketaan seuraavan kaavan mukaisesti:

               4.2.1.4.2.
                     Yksittäisten ajoneuvojen WLTP-ajovastuskertoimista johdetut ajovastuskertoimet

               Uusien tyyppihyväksyntöjen osalta 1 päivästä tammikuuta 2019 alkaen ja kaikkien uusien ajoneuvojen osalta 1 päivästä tammikuuta 2020 alkaen tai valmistajan pyynnöstä ennen kyseistä päivämäärää yksittäisen ajoneuvon NEDC-ajovastukset johdetaan kyseisen ajoneuvon WLTP-ajovastuskertoimista kaikissa seuraavissa tapauksissa:

                a)jos hiilidioksidipäästöarvo, syklin energiatarve tai jokin 4.2.1.4.1 kohdan mukaisesti lasketuista ajovastuskertoimista f0, f1 tai f2 ekstrapoloidaan NEDC-ajoneuvosta H tai L;

                b)jos ajovastuskertoimet NEDC-ajoneuvolle H ja L johdetaan eri ajovastusperheistä;

               c)jos yksittäinen ajoneuvo kuuluu ajovastusperheeseen, joka on eri kuin NEDC-ajoneuvon H ja/tai L ajovastusperhe;

               d)jos yksittäinen ajoneuvo kuuluu ajovastusmatriisiperheeseen.

               NEDC-ajovastuskertoimet on a–d alakohtien tapauksissa laskettava käyttäen 2.3.8.1.1. kohdassa esitettyjä kaavoja, ja tällöin viittauksia ajoneuvoon H pidetään viittauksina yksittäiseen ajoneuvoon.

               Edellä olevan a alakohdan tapauksessa CO2-ekstrapolointi voidaan tehdä ainoastaan, jos ero NEDC-ajoneuvon H ja L välillä on vähintään 5 g CO2/km.  Interpolointisuora voidaan tässä tapauksessa ekstrapoloida enintään 3 g CO2/km:llä yli ajoneuvon H hiilidioksidipäästöjen tai alle ajoneuvon ajoneuvon L hiilidioksidipäästöjen. Jos ekstrapolointi ylittää 3 g CO2/km tai jos ero NEDC-ajoneuvon H ja L välillä on pienempi kuin 5 g CO2/km, valmistajan on määritettävä uusi interpolointisuora kyseistä perhettä varten tämän liitteen 2 ja 3 kohdan mukaisesti.”

                15)poistetaan 4.2.1.6 kohta.